ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΣΤ΄

Δευτέρα 2 Νοεμβρίου 2015

Αθήνα, σήμερα στις 2 Νοεμβρίου 2015, ημέρα Δευτέρα και ώρα 18.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ.**

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-10-2015 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΕ΄ συνεδριάσεως του Σαββάτου 31 Οκτωβρίου 2015 σε ό,τι αφορά την ψήφιση στο σύνολο του σχεδίου νόμου: «Για το πλαίσιο ανακεφαλαιοποίησης των πιστωτικών ιδρυμάτων και άλλες διατάξεις» του Υπουργείου Οικονομικών).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Όποιος Υπουργός έχει περισσότερες από μία ερωτήσεις, θα απαντάει σε όλες με τη σειρά και θα ακολουθεί ο επόμενος Υπουργός. Πρώτος είναι ο Αναπληρωτής Υπουργός Οικονομικών κ. Τρύφων Αλεξιάδης.

Θα συζητηθεί η δεύτερη με αριθμό 38/26-10-2015 είναι η με αριθμό 38/26-10-2015 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Οικονομικών, σχετικά με την καταβολή ΦΠΑ 23% από τις ιδιωτικές κλινικές και τις μονάδες φροντίδας ηλικιωμένων.

Κύριε Γιακουμάτε, έχετε τον λόγο.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κυρία Πρόεδρε, κύριε Υπουργέ, για μένα είναι ακατανόητο το εξής: Βγάλτε ένα φιρμάνι οι ιδιωτικές κλινικές στην Ελλάδα να κλείσουν όλες, να μην υπάρχει ιδιωτική κλινική. Διότι, όπως προχωράτε, όταν ο ΕΟΠΥΥ δεν πληρώνει τις κλινικές και πρέπει ο κλινικάρχης κάθε τέλη του μηνός, στις 31 του μηνός να πληρώσει ΦΠΑ -εάν έχει τζίρο 200.000 να πληρώσει 46.000 στις 31 του μήνα ως ΦΠΑ- και έχει να εισπράξει ένα και δύο χρόνια από τον ΕΟΠΥΥ, αυτός θα πάει φυλακή.

Ήδη, κύριε Υπουργέ, ο «Κυανούς Σταυρός», μία παλιά ιστορική κλινική, αλλά και άλλες, συνολικά εφτά, κλινικές έχουν κλείσει μέχρι τώρα. Μέχρι τον Δεκέμβρη θα κλείσουν όλες. Εγώ να σας πω κάτι; Ταξική κυβέρνηση είστε, ποσώς σας ενδιαφέρει το κλινικάκι. Ούτε εμένα με ενδιαφέρει. Δεν ενδιαφέρεστε, όμως, για το προσωπικό, για τον νοσοκόμο, για τον τραυματιοφορέα, για την καθαρίστρια, που έχουμε ανεργία; Πάνω από εξήντα με εβδομήντα χιλιάδες μέχρι τέλη του χρόνου θα φθάσουν οι άνεργοι από αυτό.

Τι ζητώ; Αφού ο ΕΟΠΥΥ χρωστά στις κλινικές, να συμψηφίζεται ο ΦΠΑ με αυτό που χρωστά ο ΕΟΠΥΥ. Δεν έχει ξαναγίνει αυτό. Εγώ δουλεύω για σένα, μου χρωστάς και μετά με βάζεις και φυλακή! Αυτό είναι παγκόσμια πρωτοτυπία!

Κάντε, λοιπόν, συμψηφισμό, κύριε Υπουργέ, για τις κλινικές.

Το δεύτερο θέμα είναι ότι συνεχώς κόβετε και πετσοκόβετε συντάξεις. Το κάναμε και εμείς, όχι μόνο εσείς. Οι ηλικιωμένοι έχουν φθάσει σε σημείο εξαθλίωσης. Όταν λέμε ηλικιωμένοι, εννοούμε αλτσχάιμερ, άνοιες, εγκεφαλικά, τα οποία αν πήγαιναν σε μια κρατική μονάδα, κύριε Υπουργέ, είτε προνοιακή είτε νοσοκομειακή, θα στοίχιζαν τουλάχιστον 300 ευρώ την ημέρα. Είναι πέντε χιλιάδες ηλικιωμένοι στις ιδιωτικές μονάδες. Βάζετε ΦΠΑ 23%. Δηλαδή, τι να εισπράξετε; Για να εισπράξετε 5 εκατομμύρια ευρώ το χρόνο. Έλεος! Πέντε εκατομμύρια! Και τι κάνετε με αυτό; Καταστρέφετε μία κατηγορία ηλικιωμένων, οι οποίοι πραγματικά δεν μπορούν να σταθούν πουθενά. Ούτε να πεθάνουν δεν μπορούν. Είναι αδιανόητο!

Πέρα από εκεί, όμως, για να δούμε και τα προαπαιτούμενα, θα σας καταθέσω στα Πρακτικά, κύριε Υπουργέ, μία ερώτηση που έκανε Ευρωβουλευτής στον κ. Μοσκοβισί και έχω την απάντηση του κ. Μοσκοβισί.

Είναι δυνατόν, κύριε Υπουργέ, μόνο στην Ελλάδα, στην Κύπρο, στην Αυστρία και στην Ουγγαρία δεν απαλλάσσονται. Σε όλες τις άλλες χώρες της Ευρώπης είναι 0%. Λέει ο Μοσκοβισί ότι είναι θέμα της Εθνικής Κυβέρνησης να το πάει στο 0%. Εμείς δεν λέμε στο 0%, αλλά αφήστε το στο 13%. Τι ζητάμε, δηλαδή; Είναι μεγάλο το ποσό; Χρειάζεται αντίδοτο; Χρειάζεται ισόποσο για 5 εκατομμύρια το χρόνο; Τους καταστρέφετε, θα κλείσουν όλοι. Δεν είναι μόνο αυτό, αλλά πού θα πάνε οι ηλικιωμένοι; Μία μονάδα έκλεισε και δεν έχουν πού να τους πάνε. Δεν υπάρχει κρατική φροντίδα.

Άρα, λοιπόν -και εδώ σας παρακαλώ- δείτε το θέμα αυτό και από το 23% ας πάει στο 13%. Έλεος! Όμως, να εξαντλείς όλη την οικονομική δύναμη πάνω σε ανήμπορους ηλικιωμένους, για μένα είναι όχι κράτος πρόνοιας, όχι ευνομούμενη κοινωνία, αλλά μία ανάλγητη, σκληρή κυβέρνηση που τα έβαλε με τους ανήμπορους, με αλτσχάιμερ, με άνοια, με εγκεφαλικά ηλικιωμένους. Ντροπή! Τουλάχιστον ντροπή!

Καταθέτω στα Πρακτικά την απάντηση του Μοσκοβισί, για να μη μου λέτε για προαπαιτούμενα. Εδώ είναι η απάντηση του Μοσκοβισί με την υπογραφή του. Λέει 0% σε όλες τις χώρες εκτός από τις χώρες που είναι 7%. Και εδώ 23%; Έλεος!

(Στο σημείο αυτό ο Βουλευτής κ. Γεράσιμος Γιακουμάτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, έχετε τρία λεπτά για να απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα προσπαθήσω να απαντήσω σε τρία λεπτά. Είναι η πρώτη μου απάντηση σε επίκαιρη ερώτηση στη Βουλή, γι’ αυτό συγχωρείστε μου όποιο λάθος κάνω.

Πρέπει να πω από την αρχή, κύριε Γιακουμάτο, ότι έχετε απόλυτο δίκιο σε αυτό που λέτε στην ερώτησή σας. Βάζετε δύο θέματα και έχετε δίκιο και στα δύο. Το πρώτο που βάζετε είναι η αυτονόητη υποχρέωση του δημοσίου και το δικαίωμα των επιχειρήσεων να συμψηφίζουν υποχρεώσεις του ενός προς τον άλλο. Αυτό, δυστυχώς, δεν γίνεται με τα χρέη που υπάρχουν από τον ΕΟΠΥΥ προς αυτές τις ιδιωτικές κλινικές. Και δεν γίνεται, γιατί σύμφωνα με τα όσα ισχύουν στο δίκαιο το οποίο ακολουθεί το Υπουργείο Οικονομικών στις πληρωμές του, δηλαδή στους συμψηφισμούς, δεν θεωρείται στενός δημόσιος τομέας με τη στενή έννοια. Θεωρείται νομικό πρόσωπο, ευρύτερος δημόσιος τομέας και έτσι δεν μπορεί να συμψηφιστεί ο ΦΠΑ που οφείλει η κλινική, όταν κόβει ένα τιμολόγιο προς τον ΕΟΠΥΥ με τα χρήματα που της χρωστά ο ΕΟΠΥΥ. Είναι ένα πρόβλημα που έχουμε και είναι κάτι που μας απασχολεί και το επίμαχο χρονικό διάστημα, όπως έχουμε δεσμευτεί και στις προγραμματικές δηλώσεις, θα φέρουμε τέτοια νομοθετήματα που να λύνουμε αυτό το πρόβλημα, για να μπορεί να συμψηφιστεί η μία υποχρέωση με την άλλη.

Είναι παράλογο το δημόσιο να χρωστά, η επιχείρηση να οφείλει και να μην μπορεί να γίνει αυτός ο συμψηφισμός. Είναι κάτι που μας απασχολεί και θα το αντιμετωπίσουμε.

Για την ώρα, το μόνο που μπορεί να κάνει η επιχείρηση είναι όταν πάρει φορολογική ενημερότητα, στη φορολογική ενημερότητα να γραφτεί το ποσό που χρωστά στο δημόσιο και όταν πάει να πληρωθεί από τον ΕΟΠΥΥ, να γίνει παρακράτηση με τις διαδικασίες ως το 10% και τα υπόλοιπα για να αντιμετωπιστεί αυτό το θέμα.

Είναι, λοιπόν, ένα λογιστικό πρόβλημα για το δημόσιο, ένα ουσιαστικό πρόβλημα για τις επιχειρήσεις και εμείς θέλουμε πραγματικά να προχωρήσουμε σε συμψηφισμούς, διότι αυτήν τη στιγμή επιχειρήσεις και πολίτες χρωστούν περίπου 82 δισεκατομμύρια ευρώ ληξιπρόθεσμες οφειλές προς το δημόσιο. Το δημόσιο χρωστά περίπου 5,1 - 5,2 δισεκατομμύρια ευρώ. Αυτή η κατάσταση είναι ένας τραγέλαφος που πρέπει να κλείσει.

Το δεύτερο θέμα που θέτετε είναι το θέμα του ΦΠΑ σ’ αυτές τις κλινικές, στις επιχειρήσεις παροχής στέγασης και φιλοξενίας υπερηλίκων. Όπως θα γνωρίζετε καλύτερα από εμένα με την κοινοβουλευτική σας πείρα, αυτό είναι μία διαδικασία που έγινε με το ν. 4334 από 20 Ιουλίου 2015, όπου υπάρχει αυτή η υποχρέωση του 23%.

Έχουμε πει πάρα πολλές φορές ότι δεν είμαστε ευτυχείς γι’ αυτές τις διατάξεις. Όμως, είμαστε υποχρεωμένοι σ’ αυτές τις διατάξεις και υπ’ αυτήν την έννοια τις έχουμε επιβάλλει. Γνωρίζετε, όμως κι εσείς ότι όλοι αυτοί οι συντελεστές του ΦΠΑ που αυξήσαμε μέσα στο 2015, θα μπορέσουν να επανεξεταστούν μέσα στο 2016 με την προϋπόθεση που έχει μπει από τη συμφωνία που έγινε τον Ιούλιο για να προχωρήσουμε μετά με το ν. 4336 στην επόμενη συμφωνία.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Γιακουμάτο, έχετε τον λόγο για τρία λεπτά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε Υπουργέ, έχει χορτάσει ο ελληνικός λαός από «θα», «θα», «θα». Από την πρώτη μέρα που μπήκε αυτό το ανάλγητο χαράτσι, ο κ. Τσακαλώτος, ο κ. Χουλιαράκης και εσείς τώρα λέτε «ναι, θα επανεξεταστεί, θα το δούμε, έχετε δίκιο». Έτσι λέτε συνέχεια. Όμως, το χαράτσι υπάρχει.

Πρώτον, μήπως θα έπρεπε να εξετάσουν οι κλινικές –και θα τους σπρώξω προς τα εκεί- να καταγγείλουν τις συμβάσεις με τον ΕΟΠΥΥ, να μην έχουν καθόλου ΕΟΠΥΥ; Εκεί θα πάνε οι κλινικές. Εκεί που είναι να πάνε φυλακή, καλύτερα να καταγγείλουν τη σύμβαση. Αυτό θα τους προτείνω ως απάντηση σ’ αυτήν την επίκαιρη ερώτηση στο θέμα που τους απασχολεί.

Έλεος! Η ανεργία θα πάει στο 28%, μήπως πάει και στο 29% ή στο 30%, όπως πάνε τα πράγματα. Δεν μπορεί ο ένας επιχειρηματίας να χάνει τα λεφτά του και να πηγαίνει και φυλακή, επειδή το κράτος το ίδιο αδυνατεί να του πληρώσει τις υποχρεώσεις του και αυτός πρέπει να τις πληρώσει.

Μάλιστα, κύριε Υπουργέ, δεν είναι μόνο οι κλινικές. Είναι και οι καρκινοπαθείς. Για να δείτε τι συμβαίνει στον «Άγιο Σάββα» –όχι εσείς, χτυπάμε ξύλο- όπου κάποιος που πρέπει να κάνει χημειοθεραπεία θέλει έξι μήνες. Πηγαίνει, λοιπόν, σε ένα ιδιωτικό διαγνωστικό κέντρο ή κλινική, για να κάνει χημειοθεραπεία. Υπάρχει το 23%. Έλεος! Υπάρχει ΦΠΑ 23% στη χημειοθεραπεία; Πού έγινε ξανά αυτό;

Από εκεί και πέρα, λέτε να παίρνει από τον ΕΟΠΥΥ τι του χρωστά και να γράφει στη φορολογική ενημερότητα από κάτω ότι του χρωστά τόσα ο ΕΟΠΥΥ. Το ΦΠΑ τον ξέρετε καλύτερα από εμένα. Είστε τόσο καλός γνώστης, όσο κανείς άλλος. Για το ΦΠΑ δεν αστειευόμαστε. Δεν τον πλήρωσες, είναι κακούργημα, παράβαση, παρανομία. Πώς να το κάνουμε; Αφού δεν έχει, δεν τον πληρώνει. Άρα, δεν μπορεί να γίνει τίποτα.

Σας λέω, λοιπόν, ότι 5 εκατομμύρια ευρώ το χρόνο είναι το ΦΠΑ στις μονάδες φροντίδας ηλικιωμένων. Έλεος!

Τώρα ήρθε και ο Υπουργός Υγείας που λέει ότι το ένα ευρώ που παίρνει για τη συνταγή, του δίνει το χρόνο 56 εκατομμύρια…

**ΑΝΔΡΕΑΣ ΞΑΝΘΟΣ (Υπουργός Υγείας):** Δίνει 55 εκατομμύρια ευρώ.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δίνει 55 εκατομμύρια ευρώ. Έλεος! Τα 5 εκατομμύρια ευρώ στα γεροντάκια με Αλτσχάιμερ και άνοια; Αυτά σας λείπουν; Αν σας λείπουν αυτά, βγείτε και πείτε το, διότι εδώ δεν είναι προαπαιτούμενο για να πω «ναι, υπάρχει υποχρέωση στην Ευρωπαϊκή Ένωση». Σας κατέθεσα κάτι στα Πρακτικά που πρέπει να το διαβάσετε. Είναι χαρτί από τον Μοσκοβισί, ο οποίος είναι επί των Οικονομικών της Ευρώπης. Λέει ότι σε όλη την Ευρώπη είναι «0%». Εάν οι φροντίδες ηλικιωμένων έπαιρναν τους ηλικιωμένους και τους πήγαιναν στον κ. Ξανθό, θα πλήρωνε –ας διαβάσει την έκθεση του Σπράους να δει τι γράφει μέσα- 300 ευρώ έως 500 ευρώ την ημέρα.

Το νοσοκομείο εδώ στο κέντρο, η «Αγία Ελένη», είναι πάρκινγκ γερόντων. Αν ρωτήσετε, κύριε Υπουργέ -αν πάρετε τον προϋπολογισμό της «Αγίας Ελένης», εσείς που είστε στα οικονομικά, με τριάντα, σαράντα μονάδες, στις οποίες παρκάρουν τους ηλικιωμένους για να γηροκομηθούν- πόσο στοιχίζει στον κ. Ξανθό, στον Υπουργό θα καταλάβετε ότι στοιχίζουν εκατομμύρια πολλαπλάσια από αυτούς τους πέντε χιλιάδες που περιθάλπουμε εμείς. Τι θα πρέπει να κάνουμε; Πρέπει να τους στείλουμε στον κ. Ξανθό, να τους πάρει στα νοσοκομεία για να βγάλετε τα δεκαπλάσια και χιλιαπλάσια κόστη από αυτό που πάτε να εισπράξετε.

Σας εξορκίζω. Αυτά τα περήφανα γηρατειά έχουν πολύ ταλαιπωρηθεί. Τα περήφανα γηρατειά έφαγαν ξύλο μπροστά από του Μαξίμου παλαιότερα. Μετά περιπαίχτηκαν με τον χειρότερο τρόπο. Και έρχεται η Κυβέρνηση τώρα που υποτίθεται ότι είναι Κυβέρνηση του λαού –ανάθεμά με!- και βγάζει όλο της το άχτι επάνω σε ανήμπορα γεροντάκια.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έχετε υπ’ όψιν από το περιβάλλον σας τι σημαίνει Αλτσχάιμερ, τι σημαίνει άνοια, τι σημαίνει εγκεφαλικό με Λεβί. Να τον έχεις πού, όταν δεν υπάρχουν κρατικές μονάδες; Όταν πας, λοιπόν, και του λες 1000 ευρώ τον μήνα και να πληρώνει με ΦΠΑ 1230 ευρώ ή 1100 ευρώ ή 1353 ευρώ, αντιλαμβάνεστε ότι είναι απαγορευτικό. Έλεος! Δείξτε έμπρακτα ότι υπάρχει από εσάς μια ευαισθησία ειδικότερα στην τρίτη ηλικία, ειδικότερα σε αυτούς τους αναξιοπαθούντες που δεν μπορούν να αντιδράσουν όταν η σύνταξή τους έχει φτάσει στο ναδίρ.

Κύριε Υπουργέ, εγώ δεν θα επανέλθω σε ερώτηση και στα «θα» και «θα» στη Βουλή. Όταν θα γίνουν και από τις κλινικές και από τις φροντίδες ηλικιωμένων πράξη, τότε θα αναλάβετε τις ευθύνες σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, έχετε τον λόγο να απαντήσετε για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Με το θάρρος που είχα να αναλάβω τις ευθύνες και να σας πω ότι έχετε δίκιο στις ερωτήσεις σας, επιτρέψτε μου τώρα να πω ότι συμφωνώ απολύτως στα όσα είπατε για το Αλτσχάιμερ και για την άνοια, αλλά για αυτό το πράγμα δεν πάσχει ο ελληνικός λαός. Ο ελληνικός λαός ξέρει πολύ καλά τι οδήγησε τα θέματα της υγείας εδώ, τι οδήγησε τα θέματα των συντάξεων, τι οδήγησε την οικονομική κατάσταση και την οικονομική κρίση. Άρα, φτάσαμε εδώ μέσα από μία κατάσταση.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Και τη διαδρομή του Κολοκοτρώνη τι γνωρίζει. Για το 23%, γι’ αυτό μιλάμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως, το 23%. Το 13% από το 23% έγιναν με τον ν. 4334 και τον ν. 4336.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κυβέρνηση ΣΥΡΙΖΑ-Τσίπρα! Δεν μιλάμε για τον Καραϊσκάκη και τον Κολοκοτρώνη.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυβέρνηση ΣΥΡΙΖΑ-ΑΝΕΛ και νομοσχέδια τα οποία ψήφισαν και άλλα κόμματα εκτός από ΣΥΡΙΖΑ, ΑΝΕΛ. Να σας θυμίσω ότι ο ν. 4334 και ο ν. 4336 έχουν ψηφιστεί από ευρύτατη κοινοβουλευτική Πλειοψηφία.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Όχι, όχι! Εμείς δεν τους ψηφίσαμε. Κάνετε λάθος. Κατηγορηματικά σας λέω όχι.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν θα διαφωνήσουμε σε αυτό.

Σε ό,τι αφορά, όμως -και κλείνω με αυτό για να μην πάρω το χρόνο των υπολοίπων- τα θέματα ευαισθησίας, καταλαβαίνουμε τις ευαισθησίες σας. Έχουμε, όμως, και εμείς ευαισθησίες. Να είστε σίγουροι πως κάνουμε ό,τι είναι δυνατόν και για να βοηθήσουμε την τρίτη ηλικία και για να βοηθήσουμε γενικά τον ελληνικό λαό και στα θέματα φορολογίας και στα υπόλοιπα ζητήματα.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Πώς, κύριε Αλεξιάδη; Είναι 5 εκατομμύρια το χρόνο. Έλεος! Αυτά λείπουν από το ελληνικό δημόσιο; Τα 5 εκατομμύρια; Λυπάμαι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα συζητηθεί η έκτη με αριθμό 34/26-10-2015 επίκαιρη ερώτηση πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Οικονομικών, σχετικά με την εθελοντική αποκάλυψη εκ μέρους Ελλήνων πολιτών των καταθέσεών τους στο εξωτερικό.

Κύριε Νικολόπουλε, έχετε για δύο λεπτά τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ευχαριστώ πολύ, κυρία Πρόεδρε.

Πράγματι, όσα ακούστηκαν πριν από τον κ. Γιακουμάτο είναι ελάχιστα. Είχα την ευκαιρία μόλις προχθές να αποκαλύψω κάτι. Και καλό είναι ο κύριος Υπουργός δοθείσης της ευκαιρίας να το δει.

Κύριε Υπουργέ και κύριε Γιακουμάτε, υπάρχει μια κλινική όπου ο ΕΟΠΥΥ πληρώνει για επτακόσιες εξήντα μέρες το χρόνο. Πήγαν οι έλεγχοι, αλλά δεν βαριέστε!

**ΓΕΡΑΣΙΜΟΣ ΓΙΑΚΟΥΜΑΤΟΣ:** Στον εισαγγελέα. Να το πάτε στον εισαγγελέα.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ναι, για αυτό το λέω για να δούμε αν η Κυβέρνηση ακούει. Με χαρά ακούσαμε στο αγωνιώδες ερώτημα «αν το Μαξίμου ακούει», την κ. Γεροβασίλη σήμερα να λέει ότι μέχρι τέλος της χρονιάς -και ελπίζω να το επιβεβαιώσει εδώ και ο κύριος Υπουργός- δεν θα πρέπει να αγωνιούν –λέει- οι δανειολήπτες της πρώτης κατοικίας. Βέβαια, χρειάζεται και νομοθετική ρύθμιση. Μόνο μια δήλωση της κ. Γεροβασίλη δεν φτάνει. Όμως, η δέσμευση πιστεύω ότι θα έχει αντίκρισμα.

Κύριε Υπουργέ, σήμερα έρχεστε να απαντήσετε στις πληροφορίες που λένε ότι έχετε μια έτοιμη νομοθετική πρωτοβουλία που αφορά την εθελοντική αποκάλυψη εκ μέρους Ελλήνων πολιτών που έχουν καταθέσεις στο εξωτερικό.

Έτσι, αναζητώντας, αν θέλετε, παραπάνω έσοδα, αλλά προπαντός θέλοντας να επιβάλλεται και σ’ αυτό το κομμάτι η φορολογική δικαιοσύνη, οι πληροφορίες λένε ότι η Κυβέρνηση έχει καταρτίσει νομοσχέδιο που προβλέπει τη νομιμοποίηση των αδήλωτων εισοδημάτων που έχουν κατατεθεί τις τελευταίες δεκαετίες στις τράπεζες.

Σήμερα, λοιπόν, θέλουμε να μας πείτε αν είναι αλήθεια ότι υπάρχει τέτοιο νομοσχέδιο που προβλέπει αυτήν τη νομιμοποίηση των αδήλωτων χρημάτων και αν αυτό μπορεί να συμβεί και για όσα χρήματα είναι σε ελληνικές τράπεζες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, θέλουμε να μας πείτε αν έχετε καταλήξει ποια θα είναι αυτή η φορολογία των αδήλωτων χρημάτων στο εξωτερικό και στις ελληνικές τράπεζες, αν είναι αλήθεια ότι η φορολογία θα είναι μεταξύ του 20%-21%, αν οι καταθέτες-κάτοχοι αυτών των χρημάτων δεν θα είναι απαραίτητο να επαναπατρίσουν τα χρήματά τους, αλλά απλώς να τα δηλώσουν στην εφορία και αν όσοι εξ αυτών έχουν μαύρο χρήμα, με ποια λογική μπορεί κατ’ αυτόν τον τρόπο να γίνει λευκό το χρήμα τους. Είναι και αυτό μέσα στις πρόνοιές σας, στις σκέψεις σας;

Τέλος, αν όλοι αυτοί επιλέξουν αυτήν την πρόκληση, τη διαδικασία που ενδεχομένως τους προβάλλετε, θα τύχουν της διαγραφής των προστίμων, των προσαυξήσεων ή και της απαλλαγής ακόμα των ποινικών ευθυνών; Μάλιστα, αν αυτοί φέρουν τα χρήματά τους από το εξωτερικό στην Ελλάδα, θα έχουν παραπάνω φορολογική έκπτωση; Μήπως σκοπεύετε να πάρετε και κάποια άλλα μέτρα εκτός από όσα ενδεικτικώς είπαμε, αυτό που όντως έχει πάρει κιόλας τη μορφή νομοσχεδίου;

Περιμένω με ενδιαφέρον τις πρώτες απαντήσεις και θα επανέλθω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει για τρία λεπτά ο Αναπληρωτής Υπουργός Οικονομικών κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Νικολόπουλε, φέρνετε ένα σημαντικό θέμα στο Κοινοβούλιο και με χαρά θέλω να απαντήσω.

Πραγματικά το Υπουργείο Οικονομικών ετοιμάζει να φέρει σχετικές διατάξεις στην ελληνική Βουλή. Άλλωστε, είναι και υποχρέωσή μας με βάση τη συμφωνία. Αυτό θα το κάνουμε γιατί το επόμενο χρονικό διάστημα θα ξεκινήσουν οι διαδικασίες δημιουργίας, σύνταξης, λειτουργίας του περιουσιολογίου. Με το περιουσιολόγιο πρέπει να δηλωθούν όλα τα περιουσιακά στοιχεία.

Θέλουμε, λοιπόν, να δώσουμε μια τελευταία ευκαιρία σε όσους συμπολίτες μας έχουν χρήματα στο εξωτερικό ή στο εσωτερικό και δεν δικαιολογούνται από τις φορολογικές τους δηλώσεις. Διότι μόνο σ’ αυτούς αναφερόμαστε. Όσοι δηλαδή έχουν βρει χρήματα με άλλους τρόπους που δεν τους τιμούν –όμως, δυστυχώς, αυτή είναι η κατάσταση στην Ελλάδα- και έχουν τεράστια ποσά, θέλουμε πριν ξεκινήσει το περιουσιολόγιο να τους δώσουμε μια τελευταία ευκαιρία να τα δηλώσουν. Και αυτό το κάνουμε, διότι το περιουσιολόγιο δεν θα υλοποιηθεί με ευχές. Το περιουσιολόγιο θα υλοποιηθεί με μια δέσμη μέτρων. Και όσοι δεν δηλώσουν περιουσιακά στοιχεία οποιασδήποτε μορφής, οποτεδήποτε και οπουδήποτε εντοπιστούν μετά το περιουσιολόγιο, θα έχουν σοβαρότατες φορολογικές, ποινικές, και άλλες κυρώσεις.

Το τι ακριβώς θα λέει το νομοσχέδιο, όπως καταλαβαίνετε, θα το φέρουμε και θα το συζητήσουμε αναλυτικά στη Βουλή με τους εταίρους, με τους κοινωνικούς φορείς.

Το πλαίσιο στο οποίο κινούμαστε είναι οι διατάξεις αυτές να είναι από τη μια μεριά ελκυστικές, ώστε να έχουμε αποτέλεσμα. Διότι έχουμε παρακολουθήσει και στην Ελλάδα και στο εξωτερικό παρόμοιες πρωτοβουλίες στο παρελθόν που δεν είχαν αποτέλεσμα. Άρα, πρέπει να έχουν αποτέλεσμα και να δηλωθούν χρήματα.

Από την άλλη βέβαια, από το άλλο άκρο, είναι αυτές οι διατάξεις να μην είναι χαριστικές και να μην επιτρέψουν ένα ξέπλυμα, μια διαδικασία περαίωσης ή χαριστικών ρυθμίσεων, όπως έχουμε συνηθίσει πάρα πολύ, όλα αυτά τα χρόνια. Κινούμαστε ανάμεσα σ’ αυτά τα δύο όρια.

Δεν είναι σαφές ακόμα το αν θα υπαχθούν σε έναν συντελεστή ή αν θα πρέπει να προστεθούν στις φορολογικές δηλώσεις των αντίστοιχων ετών. Αυτό είναι κάτι που εξετάζουμε. Ακόμα, δεν είναι σαφές ποια θα είναι τα κίνητρα για να δηλωθούν αυτά τα χρήματα. Δεν είναι σαφές, δηλαδή, αν θα απαλλαχθούν από όλες τις ποινικές διαδικασίες και τα πρόστιμα που αφορούν τη φορολογική διαδικασία. Διότι αν είναι χρήματα που προέρχονται από εμπόριο ναρκωτικών, όπλων κ.λπ., δεν θα μπορέσουν να νομιμοποιηθούν, ακόμα κι αν δηλωθούν.

Έχουμε, λοιπόν, εκεί μία διαδικασία και εξετάζουμε να δοθούν κίνητρα, αλλά να μην είναι τα κίνητρα τέτοια που να είναι προκλητικά και έχουμε και μία διαδικασία που σκεφτόμαστε και εξετάζουμε την υπαγωγή χρημάτων και από το εξωτερικό και από το εσωτερικό.

Επίσης, εξετάζουμε το να δοθούν επιπλέον κίνητρα για όσα χρήματα είναι στο εξωτερικό και δεν έχουν δηλωθεί και επιστρέψουν στο εσωτερικό, όπως να δοθούν και επιπλέον κίνητρα σε περιπτώσεις που αυτά τα χρήματα είναι σε υποθέσεις που είναι για έλεγχο, γιατί πάρα πολλές τέτοιες υποθέσεις είναι ήδη για έλεγχο, όπως η λίστα Λαγκάρντ, εμβάσματα εξωτερικού και υπόλοιπες δηλώσεις.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Νικολόπουλος για τρία λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, τι θα κάνετε με αυτά τα χρήματα που βρίσκονται στις διάφορες λίστες που αναφερθήκατε στο τέλος; Δεν μας είπατε περισσότερα. Ήθελα να μας πείτε σε ποια φάση βρίσκεστε. Έχετε πάρει χαρτί και μολύβι; Τα έχετε γράψει;

Ο Νίκος Χατζηνικολάου έγραφε την Κυριακή ότι πάσχουμε από το ισοδύναμο -και χρησιμοποίησε μια έκφραση όχι και τόσο κολακευτική- της γενικολογίας, εγώ θα έλεγα, εκείνος το είπε λίγο βαριά.

Έχουμε κάτι συγκεκριμένο; Είναι ενδιαφέροντα όλα αυτά που είπατε, αλλά αποφύγατε –θέλω να πιστεύω εσκεμμένα- να μας πείτε ποια θα είναι η φορολόγηση. Εγώ αναφέρθηκα σε όσες πληροφορίες έχω για να σας δώσω αφορμή, αλλά δεν μας είπατε. Αν θέλετε, πείτε μας κάτι περισσότερο. Θα έρθει γρήγορα; Έχετε φτιάξει κάποια επιτροπή; Βρήκατε «σοφούς» και εσείς όπως βρήκε ο κ. Κατρούγκαλος; Φτάνουν οι άνθρωποι του Υπουργείου. Εσείς άλλωστε ξέρετε καλά εκεί και μαθαίνω ότι τους αξιολογείτε όπως πρέπει και έχει όντως στελέχη το Υπουργείο. Δεν χρειάζονται «σοφοί».

Ήθελα, όμως, να μας πείτε, θα υπάρχει ειδική πρόνοια για τους Βουλευτές που έχουν τα λεφτά τους στο εξωτερικό ή θα πάνε με τους κοινούς θνητούς; Αυτοί πώς θα πάνε, κανονικά;

Επίσης, με την ευκαιρία θα ήθελα να μας πείτε, μιας και ψαχνόμαστε όλοι –η Κυβέρνηση έχει κυρίως αυτήν την ευθύνη- για περιστολές δαπανών, τον κ. Στεργιώτη τον ξέρετε; Ξεφάντωσε –λέει- άλλη ανεξάρτητη αρχή. Ναι, κύριε Μπαλάφα, ανεξάρτητες αρχές. Πήρε λέει εβδομήντα εργαζόμενους από τις ανεξάρτητες αρχές ο κ. Στεργιώτης, ο οποίος κάνει δώρο με τη συμπεριφορά του 6 εκατομμύρια ευρώ στον παράνομο τζόγο.

Θα σας το καταθέσω, κύριε Υπουργέ, με την ευκαιρία, γιατί πιστεύω ότι δεν θα μείνουν στα Πρακτικά, αλλά θα το κοιτάξετε πράγματι όλο αυτό το πάρτι σε πεντάστερο ξενοδοχείο που τους πήγε –λέει- για να συσφιχθούν οι σχέσεις. Δεν ξέρω τι επαφές ήθελε ο κ. Στεργιώτης να αποκτήσουν εκεί της ανεξάρτητης αρχής του ελέγχου των παιγνίων, αλλά αξίζει τον κόπο να το δείτε.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, θα ήθελα να σας παρακαλέσω να μας πείτε, με όλες αυτές τις λίστες έχει υπάρξει καμμιά πρόοδος τον τελευταίο καιρό; Από την τελευταία φορά δηλαδή που μάθαμε ότι δυο-τρεις εκατοντάδες από τους χιλιάδες έχουν ελεγχθεί, έχει σημειωθεί καμμία πρόοδος, κύριε Υπουργέ; Θα είχε ενδιαφέρον να το ακούσουμε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αλεξιάδη, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Πολύ σωστά το θέτετε, κύριε Νικολόπουλε, σε σχέση με τις λίστες. Δεν είμαστε περήφανοι στο Υπουργείο Οικονομικών με την ελεγκτική πορεία και τη διαδικασία για όλες αυτές τις λίστες που έχουμε.

Όμως, θα ήθελα να ξεκινήσω πρώτα απ’ όλα από το ζήτημα που βάλατε για τα πολιτικά πρόσωπα που υπάρχουν σε αυτές τις λίστες. Όπως είπαμε και στις προγραμματικές δηλώσεις, στη στοχοθεσία που θα ξεκινήσουμε τους ελέγχους από 1-1-2016 -γιατί για το 2015 υπάρχει συγκεκριμένος στρατηγικός σχεδιασμός για το τι έλεγχοι γίνονται- θα προτάξουμε τις υποθέσεις, για τις οποίες έχουν εκδοθεί εντολές ελέγχου και αφορούν πολιτικά πρόσωπα, μέσα μαζικής ενημέρωσης συγκεκριμένες κατηγορίες δηλαδή, για λόγους που αντιλαμβάνεστε γιατί. Θέλουμε αυτές οι υποθέσεις να τελειώσουν κατά προτεραιότητα, με δεδομένο το τεκμήριο αθωότητας…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Οι καταθέσεις που είναι από θαλασσοδάνεια;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ό,τι τέτοιες υποθέσεις υπάρχουν σε εντολές ελέγχου –διότι έχουμε πολλές περιπτώσεις σε πολιτικά πρόσωπα και σε μέσα μαζικής ενημέρωσης που, ενώ υπάρχουν οι εντολές ελέγχου, οι έλεγχοι δεν έχουν ξεκινήσει και αυτά δεν θα τα ακούσουμε σε κανένα δελτίο ειδήσεων ούτε σε καμμιά αναμετάδοση, όπως καταλαβαίνετε, εδώ μεταξύ μας θα μείνουν- ούτε έχουν ξεκινήσει σε ορισμένες περιπτώσεις. Σε άλλες δε περιπτώσεις καρκινοβατούν και καθυστερούν.

Είναι, λοιπόν, πρωταρχική έννοια και στόχος του Υπουργείου Οικονομικών αυτές οι εντολές ελέγχου που έχουν εκδοθεί από το παρελθόν, πριν πάει ο Αλεξιάδης στη θέση που πήγε στο Υπουργείο Οικονομικών, να προταχθούν και να διαλευκανθούν πλήρως, με δεδομένο –το λέω ξανά- το τεκμήριο αθωότητας.

Σε ότι αφορά το θέμα των διαφόρων λιστών του Υπουργείου Οικονομικών, έχουμε ελεγκτικό πρόβλημα στη διαχείριση αυτών των υποθέσεων, όμως με την παράταση που δώσαμε κατά ένα έτος, γλιτώσαμε χιλιάδες υποθέσεις της λίστας Λαγκάρντ από παραγραφή στις 31/12 και θα μπορέσουμε, μ’ έναν συγκεκριμένο στρατηγικό σχεδιασμό που έχουμε, να ελέγξουμε τον μεγαλύτερο βαθμό και με συγκεκριμένη ελεγκτική διαδικασία το επόμενο χρονικό διάστημα. Προχωρούν οι έλεγχοι στα εμβάσματα εξωτερικού και θα επιταχυνθούν και θα γίνουν πιο γρήγορα. Προχωρούν οι έλεγχοι και στις άλλες λίστες. Να είστε σίγουροι ότι αποτελέσματα έχουμε και θα έχουμε πολύ άμεσα και θα ανακοινωθούν και στο Ελληνικό Κοινοβούλιο.

Σε ότι αφορά το νομοσχέδιο, αυτό θα έλθει το επόμενο χρονικό διάστημα. Δεν το συντάσσουν τίποτα εξωγήινοι ή εξωθεσμικοί παράγοντες. Δεν το συντάσσουμε στα αγγλικά. Συντάσσεται στο Υπουργείο Οικονομικών. Έχουμε πάρει τεχνική βοήθεια και από τη Γαλλία γι’ αυτό το ζήτημα. Συντάσσεται το νομοσχέδιο. Σ’ έναν-δύο μήνες το πολύ θα έλθει στη Βουλή, για να μπορέσει να συζητηθεί αναλυτικά πριν ξεκινήσει το περιουσιολόγιο.

Κλείνοντας, θέλω να πω ότι στο θέμα του κ. Στεργιώτη δεν μπορώ να κάνω καμμία αναφορά, γιατί είναι αρμοδιότητα άλλου Υπουργού.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα συζητηθεί η τρίτη με αριθμό 42/26-10-2015 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Εσωτερικών και Διοικητικής Ανασυγκρότησης, σχετικά με την αποκατάσταση των ζημιών και την καταβολή των αποζημιώσεων στους πληγέντες από τη θεομηνία στις 21-10-2015 στο Νομό Ηλείας.

Κύριε Κουτσούκο, έχετε τον λόγο για δύο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Κύριε Υπουργέ, είμαι βέβαιος ότι τόσο εσείς όσο και ο κ. Κουρουμπλής θα γνωρίζετε τις δραματικές επιπτώσεις που είχε η θεομηνία που έπληξε τη δυτική Ελλάδα, την Αχαΐα, αλλά κυρίως τη βόρεια Ηλεία, την περιοχή του Δήμου Ανδραβίδας-Κυλλήνης, τη Βουπρασία, τα Λεχαινά, την Κυλλήνη στις 21, ξημερώνοντας 22 του μήνα που μας πέρασε. Πιστεύω ότι επίσης θα σας είναι γνωστό ότι είχαμε πλημμύρες σε σπίτια, σε καταστήματα. Είχαμε καταστροφές δημόσιων και δημοτικών υποδομών και αγροτικών εγκαταστάσεων, όπως θερμοκήπια. Πλημμύρισαν αγροτικές καλλιέργειες, έπεσαν γεφύρια, μελίσσια βγήκαν στη θάλασσα. Ευτυχώς δεν είχαμε ανθρώπινα θύματα.

Οι τοπικές υπηρεσίες του δήμου και της περιφέρειας ενεργοποιήθηκαν άμεσα. Η περιφέρεια σάς ζήτησε την κήρυξη της περιοχής σε κατάσταση έκτακτης ανάγκης και ανταποκριθήκατε.

Η επίκαιρη ερώτηση απευθύνεται σε σας ως συναρμόδιο Υπουργείο–γιατί είναι και άλλα Υπουργεία, αλλά είστε το επισπεύδον Υπουργείο- για να μας πείτε, να ενημερώσετε τη Βουλή και διά της Βουλής τους πληγέντες, πού βρίσκεται η διαδικασία καταγραφής των ζημιών, ποιο είναι το χρονοδιάγραμμα καταβολής των αποζημιώσεων, τι μέτρα θα πάρετε για να υποστηρίξετε και να ανακουφίσετε τους πληγέντες να ανταποκριθούν στις ανάγκες της παραγωγής και της επιβίωσης, καθώς, όπως πληροφορούμαι και θα το ξέρετε κι εσείς, είναι πάνω από τριακόσιες οι αιτήσεις που έχουν συγκεντρωθεί και κυρίως αυτά είναι καταστήματα στην περιοχή της Βουπρασίας, αλλά και στα Λεχαινά, είναι σπίτια και αγροτικές εγκαταστάσεις. Δεν αναφέρομαι στις αιτήσεις που γίνονται στον ΕΛΓΑ, γιατί η προθεσμία λήγει στις 5 Νοεμβρίου.

Γι’ αυτό το θέμα θα σας παρακαλούσαμε να μας πείτε τι ακριβώς γίνεται.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπαλάφα, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κύριε Κουτσούκο, θεωρώ πολύ θετικό το γεγονός ότι με αφορμή την ερώτησή σας έχουμε τη δυνατότητα να φωτίσουμε το θέμα και να συμβάλουμε με ένα δημοκρατικό τρόπο, με ένα δημιουργικό τρόπο, με την κριτική αλλά και με τις απαντήσεις, στην αντιμετώπιση του σοβαρού προβλήματος στο οποίο αναφέρεστε. Και μάλιστα, θέλω να τονίσω την ταχύτητα –από θετική άποψη το λέω- με την οποία κι εσείς –νομίζω- υποβάλλατε την ερώτησή σας, αλλά θεωρώ ότι και απαντάμε σήμερα στην ερώτησή σας.

Απαντάμε σαν Υπουργείο Εσωτερικών και Διοικητικής Ανασυγκρότησης, που όπως γνωρίζετε, η ευθύνη του συνίσταται στο συντονισμό των συναρμόδιων Υπουργείων σε ένα βαθμό κι από εκεί και πέρα, επίσης, στην υποβοήθηση της χρηματοδότησης των πληγέντων από τις καταστροφές της 21ης Οκτωβρίου στην περιοχή σας, με επίκεντρο την περιοχή της βόρειας Ηλείας -όπως είπατε- και ειδικότερα επίκεντρο το Δήμο Ανδραβίδας και Κυλλήνης.

Θεωρώ -κι αυτό ας το σχολιάσουμε, δεν υπάρχει κανένα πρόβλημα από την πλευρά μας- ότι η πολιτεία σε όλες τις εκφάνσεις κινήθηκε σχετικά γρήγορα και πάντα, σχετικά, αποτελεσματικά στη συγκεκριμένη περίπτωση. Αν υπάρχει κάποια άλλη τοποθέτηση ή αν υπάρχουν παρατηρήσεις ως προς αυτό, πραγματικά να το δούμε.

Παραδείγματος χάριν, ας ξεκινήσουμε από το συγκεκριμένο Δήμο Ανδραβίδας-Κυλλήνης όπου -όπως κι εσείς είπατε- από την επόμενη μέρα έγινε αποτύπωση, άρχισε η καταγραφή των ζημιών και σχεδόν, απ’ ό,τι φαίνεται -δεν είχαμε τα τελικά στοιχεία, ακόμα έχουμε τα στοιχεία της 30ης Οκτωβρίου- ολοκληρώνεται αυτή η διαδικασία –όσον αφορά το δήμο εννοώ τώρα- η οποία αφορά ζημιές σε καταστήματα σε κατοικίες, σε αγροτικές καλλιέργειες, σε σχολεία, δημόσια κτήρια κι άλλες υποδομές, και σε αιτήματα για αυτοκίνητα, τα οποία κατεστράφησαν κατά τη θεομηνία.

Νομίζω ότι ανταποκρίθηκε και η Περιφέρεια Δυτικής Ελλάδας ικανοποιητικά. Βρέθηκε παντού και μεταξύ άλλων διαβίβασε την ίδια μέρα το αίτημα για κήρυξη του Δήμου Ανδραβίδας-Κυλλήνης σε κατάσταση έκτακτης ανάγκης και την ήδη επόμενη μέρα, στις 22 του μήνα, υπήρξε η απόφαση της Γενικής Γραμματείας Πολιτικής Προστασίας για την κήρυξη αυτή.

Επίσης, διατύπωσε το αίτημα χρηματοδότησης προς το Υπουργείο Υποδομών, Μεταφορών και Δικτύων για την εκταμίευση τριάντα χιλιάδων ευρώ για την αντιμετώπιση των άμεσων ζημιών στο δήμο, διαδικασία η οποία προχωράει και πιστεύω ότι γρήγορα από την πλευρά αυτή θα καταφέρουμε να έχουμε συγκεκριμένα αποτελέσματα. Αυτά όσον αφορά το δικό μας Υπουργείο με τις συγκεκριμένες αρμοδιότητες που έχει, διότι δεν καλύπτει όλο το φάσμα των αρμοδιοτήτων ως προς το θέμα, το οποίο συζητάμε.

Το Υπουργείο Εσωτερικών και Διοικητικής Ανασυγκρότησης με τη Γενική Γραμματεία Πολιτικής Προστασίας από τη μια μεριά, έδωσε οδηγίες συντονιστικές στην κυριολεξία από την πρώτη στιγμή προς όλους τους εμπλεκόμενους φορείς κι αυτό είχε σαν αποτέλεσμα να υπάρχουν και σχετικά ικανοποιητικά αποτελέσματα.

Ειδικά σε αυτό το ζήτημα, σε αυτό το θέμα, σε αυτόν τον τομέα, θα ήθελα να εξάρω τη στάση του Πυροσβεστικού Σώματος, των πυροσβεστών, οι οποίοι θα έλεγα με επάρκεια επαγγελματική, αλλά σε ορισμένες περιπτώσεις και με αυταπάρνηση ενεπλάκησαν άμεσα στα συμβαίνοντα. Είχαμε εξήντα έξι περιστατικά στο συγκεκριμένο δήμο, περιστατικά απεγκλωβισμού και άντλησης υδάτων κι αυτό ανακούφισε καταστάσεις.

Από εκεί και πέρα, επίσης, το δικό μας Υπουργείο, συνεργάστηκε και συνεργάζεται κι έχει και το συντονισμό με τα συναρμόδια Υπουργεία Υποδομών, Μεταφορών και Δικτύων, Εργασίας, Οικονομικών και τους εμπλεκόμενους φορείς αυτοδιοίκησης σε δυο κατευθύνσεις: Από τη μια πλευρά αυτά τα άμεσα μέτρα ανακούφισης των πληγέντων -είτε δήμοι είναι αυτοί είτε οι πολίτες- και από την άλλη πλευρά δράσεις για πρόληψη παρόμοιων φαινομένων, στο μέτρο του δυνατού φυσικά.

Είμαστε σε στενή συνεργασία με το Υπουργείο Υποδομών, Μεταφορών και Δικτύων, γιατί αυτό έχει την ευθύνη για την καταγραφή των ζημιών σε κτήρια και ευρύτερες υποδομές. Πιέζουμε, θα έλεγα, θέλουμε να συμβάλλουμε στην προώθηση, από μέρους του συγκεκριμένου αυτού Υπουργείου, του έργου που ονομάζεται «Επείγοντα Μέτρα, Επείγουσες Μελέτες και Επείγοντα Έργα Συντήρησης για την Αντιμετώπιση Εκτάκτων Καιρικών Φαινομένων» που προβλέπεται από το Πρόγραμμα Δημοσίων Επενδύσεων και ανέρχεται στο ποσό των 10 εκατομμυρίων ευρώ.

Ως προς την τακτική και έκτακτη χρηματοδότηση του Υπουργείου Εσωτερικών και Διοικητικής Ανασυγκρότησης θα ήθελα να πω ότι συνολικά οι δήμοι της περιφερειακής ενότητας Ηλείας για το 2015, από την αρχή μέχρι σήμερα, έχουν χρηματοδοτηθεί με ένα ποσόν 816.550 ευρώ για έργα προστατευτικά και επενδυτικές δραστηριότητες στους τομείς των έργων. Επιπλέον, υπάρχει μια πρόσθετη ενίσχυση –την αναφέρω κι αυτή- έχει υπογραφεί μάλιστα αυτή η χορήγηση στον Δήμο Ήλιδας της περιφερειακής ενότητας Ηλείας, 150.000 ευρώ για το πρόγραμμα «Έκτακτες Καταστάσεις Φυσικών Καταστροφών για Πρόληψη και Αντιμετώπιση Ζημίων και Καταστροφών στους ΟΤΑ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επιτρέψτε μου να ολοκληρώσω. Θα μιλήσω πολύ λίγο στη δεύτερη φάση. Να αναφερθώ και στα συναρμόδια Υπουργεία, γιατί υπάρχει στενή συνεργασία, όπως είπαμε.

Το Υπουργείο Υποδομών, Μεταφορών και Δικτύων στις 30 του μηνός είχε διενεργήσει εκατόν είκοσι δύο αυτοψίες σε κτήρια του δήμου. Αυτή η διαδικασία, σύμφωνα με τις διαβεβαιώσεις τους, θα ολοκληρωθεί άμεσα. Η ολοκλήρωση αυτής της διαδικασίας κι αυτής της καταγραφής θα οδηγήσει στη σύνταξη της απαραίτητης και προβλεπόμενης κοινής υπουργικής αποφάσεως, με την οποία θα ληφθούν σχετικά πιστωτικά μέτρα για την παροχή στεγαστικής συνδρομής στους πληγέντες, δηλαδή κτήρια, υποδομές κ.λπ.. Αναλαμβάνουμε δηλαδή να πιέσουμε, να επισπεύσουμε τη σύνταξη και έκδοση αυτής της κοινής υπουργικής απόφασης, με την οποία θα οριοθετηθεί επίσης η συγκεκριμένη περιοχή.

Τέλος, το Υπουργείο Αγροτικής Ανάπτυξης και Τροφίμων, Υπουργείο με το οποίο συνεργαζόμαστε στα πλαίσια της συνολικής αντιμετώπισης και Υπουργείο το οποίο έχει την ευθύνη για τις ζημιές στο φυτικό και ζωικό κεφάλαιο βασικά, έχει προχωρήσει σε ενέργειες αποτίμησης των ζημιών από τις αρμόδιες υπηρεσίες του ΕΛΓΑ και ξεκίνησαν ήδη να υποβάλλονται οι δηλώσεις που αναφέρονται στις ζημιές που έχουν προκληθεί στους παραγωγούς, σε μια προσπάθεια της ταχύτατης δυνατής αποζημίωσης αυτών των παραγωγών.

Συνολικά δεν λέω ότι όλα έγιναν άριστα, αλλά με έναν ικανοποιητικό τρόπο -σχετικά πάντα και είμαστε έτοιμοι να δεχτούμε την όποια κριτική για να βελτιώσουμε τις καταστάσεις και στο επόμενο διάστημα- αντιμετωπίστηκαν από τη μεριά της πολιτείας τα σοβαρά προβλήματα που προέκυψαν στο νομό σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουτσούκο, έχετε τρία λεπτά. Παρακαλώ να κρατήσουμε τον χρόνο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Υπουργέ, δεν είχα καμμία πρόθεση να σας ασκήσω κριτική, τουλάχιστον ακόμα. Είναι νωρίς. Έχουν περάσει μόνο δέκα μέρες κι όπως είπατε κι εσείς -το ανέφερα κι εγώ στην τοποθέτησή μου- οι τοπικές τουλάχιστον υπηρεσίες ανταποκρίθηκαν άμεσα και της τοπικής αυτοδιοίκησης και του κράτους.

Ο στόχος της ερώτησής μου αυτής είναι να σας ενεργοποιήσω και να σας υποκινήσω όσο το δυνατόν να επισπεύσετε τις διαδικασίες. Γιατί, κύριε Υπουργέ, θα γνωρίζετε ότι η Ηλεία, από την οποία κατάγομαι και στην οποία εκλέγομαι, είναι δυστυχώς ένας θεομηνιόπληκτος νομός. Σεισμοί, λοιμοί και καταποντισμοί. Ξέρουμε ακριβώς πόσο δύσκολο είναι, από την άποψη τουλάχιστον της γραφειοκρατίας, ακόμα και να υπάρχει πολιτική θέληση να υλοποιηθούν όλα αυτά, τα οποία απαιτούνται για να αποζημιωθούν οι πληγέντες και να ανακουφιστούν, να ενισχυθούν και να συνεχίσουν την οικονομική τους δραστηριότητα, αλλά και μερικές φορές για να επιβιώσουν.

Να σας πω χαρακτηριστικά ότι από την πλημμύρα που έγινε στον Πύργο, όταν πλημμύρισε το νοσοκομείο και σπίτια και μαγαζιά, οι μισοί ακόμα δεν έχουν αποζημιωθεί. Αυτό έγινε το 2012. Και να σας πω, επίσης, ότι για τις περσινές βροχοπτώσεις ο ΕΛΓΑ δεν έχει αποζημιώσει τους πληγέντες. Έχουμε πικρά πείρα και γι’ αυτό θέλουμε να σας ωθήσουμε και να σας ενεργοποιήσουμε στην επίσπευση αυτών των διαδικασιών.

Ξέρετε πολύ καλά ότι πρέπει να βγει η ΚΥΑ που θα κηρύσσει την περιοχή ως πλημμυρόπληκτη κι εκεί έχει σημαντική συμβολή το Υπουργείο σας. Αφού οριοθετηθεί, λοιπόν, η περιοχή, μετά τα επιμέρους Υπουργεία πρέπει να ανακοινώσουν τα μέτρα. Είναι τα μέτρα του Υπουργείου Υποδομών για τις ζημιές που έχουν υποστεί οι κατοικίες, είναι τα μέτρα που έχουν να κάνουν με την αποζημίωση των επιχειρήσεων -σχετικά με το τι ποσοστό θα αποζημιώσετε και πότε θα αποζημιωθούν- είναι τα μέτρα που έχουν να κάνουν με την αντιμετώπιση των ζημιών που υπέστησαν δημόσιες υποδομές και για τα οποία χρειάζεται μια δική σας ενίσχυση, είναι τα αντιπλημμυρικά, γιατί είχαμε πάλι το 2011 πλημμύρες, όχι τέτοιας έκτασης και δεν πρέπει να επαναληφθούν. Σας θυμίζω ότι ο Βέργας ποταμός προστατεύεται από τη συνθήκη Ραμσάρ και θέλει μελέτες. Χρειάζονται αποστραγγιστικά έργα, παράλληλα της εθνικής οδού, για να μην έχουμε τέτοια φαινόμενα.

Η ερώτησή μου -και θέλω εδώ να πάτε ένα βήμα πιο πέρα, αν μπορείτε- είναι η εξής: Θα υπάρξει αναστολή, όπως ζητούν οι κάτοικοι; Γιατί μέχρι τώρα πρέπει να σας πω, κύριε Υπουργέ, ότι από άποψη επικοινωνίας καλά πάμε, με την έννοια ότι έχει κατέβει κυβερνητικό κλιμάκιο, όπως η σύσκεψη στη Βάρδα. Ο κ. Πετρόπουλος κι ο κ. Μπόλαρης ήταν σήμερα. Θα υπάρξει, λοιπόν, αναστολή των φορολογικών υποχρεώσεων του ΕΝΦΙΑ, της φορολογίας εισοδήματος, του ΦΠΑ στις πληγείσες επιχειρήσεις; Θα υπάρχει αναστολή καταβολής ασφαλιστικών εισφορών;

Είναι μέτρα που προβλέπονται. Είναι πάγιες διαδικασίες -τις ξέρω πάρα πολύ καλά- προβλεπόμενες και θέλω τουλάχιστον, αν δεν είστε σε θέση σήμερα να τις ανακοινώσετε, να εκδηλώσετε την πολιτική σας βούληση, ώστε να ξέρουν οι άνθρωποι να κάνουν το κουμάντο τους και να οργανώσουν με τέτοιο τρόπο την επαγγελματική και οικογενειακή τους ζωή, για να σταθούν όρθιοι. Αυτό ζητάμε από εσάς.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπαλάφα, έχετε τον λόγο.

Κρατώ ότι είπατε πως θα είστε πιο σύντομος στη δευτερολογία σας.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κυρία Πρόεδρε, θα είμαι πάρα πολύ σύντομος.

Το πρώτο είναι η επίσπευση των διαδικασιών. Δηλαδή, σύμφωνα με την τοποθέτηση που κάνατε, αν υπάρχουν ακόμα χρωστούμενα από το 2012 και τώρα έχουμε 2015, τα τρία χρόνια να γίνουν τρεις μήνες. Πιστεύω και νωρίτερα μπορούμε, αλλά εν πάση περιπτώσει, έστω και εν είδει ευφυολογήματος ας μείνουμε σε αυτό σήμερα. Σίγουρα, είμαστε ως Υπουργείο υπεύθυνοι το να επισπεύσουμε τις διαδικασίες, αλλά δεν αφορά εμάς απόλυτα.

Κι εδώ θα ήθελα να τονίσω το εξής: Υπάρχει αυτή η υπόθεση των συναρμοδιοτήτων, η οποία πολλές φορές δυσκολεύει τα πράγματα, όπως επίσης και η γραφειοκρατία, που δυστυχώς ζει και βασιλεύει. Όμως, δεν είναι η συζήτησή μας αυτήν τη στιγμή. Εμείς πρέπει να πιέσουμε να ολοκληρώσει τη διαδικασία -που αυτό δεν θα αργήσει- της καταγραφής ούτως ώστε διά της κοινής υπουργικής αποφάσεως να έχουμε την κήρυξη της περιοχής ως πλημμυροπαθή και να ολοκληρωθεί το ταχύτερο δυνατόν η διαδικασία για τις πιστωτικές δράσεις προς όφελος των πολιτών, των δήμων από πλευράς Υπουργείου Υποδομών, αλλά και από πλευράς Υπουργείου Οικονομίας ως προς τις επιχειρήσεις.

Τέλος, θα δούμε το ζήτημα -δεν μπορώ εγώ να πω τίποτα σε αυτό- της αναστολής των φορολογικών επιβαρύνσεων -και θα ήθελα να είμαι ειλικρινής- το οποίο δεν περιλαμβάνεται στα αιτήματα που μας έχουν διατυπωθεί από την πλευρά του δήμου, αλλά εν πάση περιπτώσει είναι ένα λογικό, εύλογο και προβλεπόμενο γενικά ανακουφιστικό μέτρο.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Υπάρχει μια ανακοίνωση της 2ης Νοεμβρίου του 2015 προς το Σώμα.

Έχω την τιμή να σας ανακοινώσω ότι με την υπ’ αριθμόν 15233/9828/2.11.2015 απόφαση του Προέδρου της Βουλής συγκροτήθηκαν οι προβλεπόμενες από το άρθρο 43Α του Κανονισμού της Βουλής Υποεπιτροπές των Ειδικών Μόνιμων Επιτροπών: α) Υποεπιτροπή Υδατικών Πόρων της Ειδικής Μόνιμης Επιτροπής Προστασίας Περιβάλλοντος, β) Υποεπιτροπή για τα Θέματα των Ατόμων με Αναπηρία της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου και γ) Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωρηθεί στα Πρακτικά της σημερινής συνεδρίασης.

(Η προαναφερθείσα απόφαση έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 39-42)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα συζητηθεί η τέταρτη με αριθμό 52/27-10-2015 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον ΥπουργόΕσωτερικών και Διοικητικής Ανασυγκρότησης,σχετικά με τη λήψη άμεσων μέτρων για την ανακούφιση των πληγέντων από τις πλημμύρες της Αττικής.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κύριε Υπουργέ, ως ΚΚΕ έχουμε θέσει κατ’ επανάληψη το θέμα της αντισεισμικής θωράκισης και των αντιπλημμυρικών έργων που απαιτούνται για τη χώρα μας. Η έλλειψη υποδομών και αντιπλημμυρικών έργων στην Αττική είχε ως αποτέλεσμα τεράστιες ζημιές, όπως γνωρίζετε, και κυρίως την απώλεια ανθρώπινων ζωών. Άλλοι μιλούν για πέντε νεκρούς -οι τέσσερις είναι διαπιστωμένοι.

Δεν είναι τυχαίο, κύριε Υπουργέ, ότι οι καταστροφές συγκεντρώνονται για μια ακόμα φορά στις λαϊκές συνοικίες της δυτικής Αθήνας (Χαϊδάρι, Μενίδι, Πετρούπολη, Άγιοι Ανάργυροι, Καματερό και Ίλιον), συνοικίες όπου υπάρχει απουσία ολοκληρωμένου αντιπλημμυρικού σχεδιασμού και όπου επίσης έχουμε αποσπασματικές παρεμβάσεις και έργα σε εξέλιξη που χρονοτριβούν και εξελίσσονται σε ανοικτές πληγές για την περιοχή.

Για πολλοστή φορά, κύριε Υπουργέ, σπίτια και μαγαζιά πλημμύρισαν και γέμισαν λάσπη. Υπέστησαν ζημιές εκατοντάδες οχήματα, καθώς επίσης και πολλές υποδομές, όπως το κολυμβητήριο και το αθλητικό κέντρο στο Χαϊδάρι, σχολεία και δρόμοι. Η απουσία εργασιών συγκράτησης των υδάτων στο Ποικίλο Όρος και η μη διευθέτηση των παραρεμάτιων της Εσχατιάς γέμισαν ολόκληρες περιοχές με νερά, λάσπες και φερτά υλικά, μετέτρεψαν κεντρικούς δρόμους σε χειμάρρους, όπως οι οδοί Ρίμινι και Ιερού Λόχου. Οι οδοί Αγίου Νικολάου και Ελαιών ήταν απροσπέλαστοι λόγω μεγάλου όγκου υδάτων και αντικειμένων. Στους Αγίους Αναργύρους η κεντρική πλατεία μετατράπηκε ξανά σε λίμνη. Ο Κηφισός σε ορισμένα σημεία υπερχείλισε. Η χρόνια αποσάθρωση των πρανών του Κηφισού, η οποία επιδεινώθηκε από τις βροχές, εγκυμονεί υψηλό κίνδυνο κατάρρευσης του οδοστρώματος τόσο στη Λάμπρου Κατσώνη όσο και τμήματος της εθνικής οδού Αθηνών – Λαμίας.

Ρωτάμε λοιπόν κύριε Υπουργέ: Τι μέτρα θα πάρει η Κυβέρνηση για άμεση καταγραφή των ζημιών και έκτακτη χρηματοδότηση για την αποκατάσταση και αποζημίωση των πληγέντων νοικοκυριών και επιχειρήσεων, για το σύνολο της ζημιάς και την αποκατάσταση των ζημιών σε δημόσιες υποδομές;

Πρέπει να γίνει συνολικός σχεδιασμός και άμεση έναρξη έργων για την αντιπλημμυρική θωράκιση του Λεκανοπεδίου, για την προστασία της ζωής και της περιουσίας των λαϊκών οικογενειών.

Σε αυτά τα ερωτήματα θα θέλαμε τις απαντήσεις σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπαλάφα, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Και αυτή η ερώτηση για το πολύ σοβαρό θέμα που θίγετε, κύριε Κατσώτη, ουσιαστικά οδηγεί σε μια συζήτηση που είναι χρονικά «σε απόσταση αναπνοής» από τα πολύ σοβαρά καταστροφικά συμβάντα στην περιοχή στην οποία αναφέρεστε, στην περιοχή της Αττικής ευρύτερα και νομίζω ότι μπορεί να συμβάλει και αυτή η συζήτηση, όπως είπαμε προηγουμένως, στην αναζήτηση λύσεων, στην προώθηση και στην επιτάχυνση διαδικασιών, πάντα στο πλαίσιο του ρόλου του Υπουργείου Εσωτερικών και Διοικητικής Ανασυγκρότησης, το οποίο, όπως γνωρίζετε, δεν είναι το μόνο το οποίο ασχολείται με τα θέματα τα οποία σήμερα αναδεικνύουμε.

Θα ήθελα να γίνω λίγο πιο συγκεκριμένος από εδώ και πέρα. Κατ’ αρχάς, γνωρίζετε ότι το πρώτο βήμα έγινε, δηλαδή έχουν κηρυχθεί σε κατάσταση έκτακτης ανάγκης οι Δήμοι Χαϊδαρίου, Αγίων Αναργύρων και Καματερού, Αχαρνών, Φυλής και Ύδρας. Σε σύσκεψη που έγινε αμέσως στην Περιφέρεια Αττικής για τον συντονισμό της όλης προσπάθειας είχαμε και διατύπωση του αιτήματος για την όσο γίνεται πιο γρήγορη έκδοση της κοινής υπουργικής αποφάσεως για κήρυξη της περιοχής σε πλημμυροπαθή, όπως επίσης και για την παροχή οδηγιών προς τους πολίτες και τους δήμους για τους ελέγχους, για τις καταγραφές, για τις αποτιμήσεις, κ.λπ. και τέλος, για την ανάγκη η καταγραφή και η αποτίμηση των ζημιών να αρχίσει άμεσα, πράγμα το οποίο έγινε. Συνεχίζεται αυτή η καταγραφή και η αποτίμηση από τα αρμόδια Υπουργεία.

Και εδώ θα ήθελα να πω ειδικά για την Αττική ότι έχει ιδιαίτερη σημασία και ευθύνη, από τα πράγματα, το Υπουργείο Υποδομών, Μεταφορών και Δικτύων με το οποίο έχουμε καλό συντονισμό και καλή συνεργασία. Εκεί ανήκει η ευθύνη για την καταγραφή και αποτίμηση στην περίπτωση των υποδομών και των κτηριακών εγκαταστάσεων. Μόλις ολοκληρωθεί αυτή η διαδικασία καταγραφής, όπως είπα και προηγουμένως –μία διαδικασία που δεν θα καθυστερήσει, κατά τη γνώμη μας και κατά τις πληροφορίες και την ενημέρωση που έχουμε- θα συνταχθεί η σχετική κοινή υπουργική απόφαση που θα οριοθετήσει και θα αποκαταστήσει τις ζημιές σε κτήρια και υποδομές, με τη λήψη των σχετικών πιστωτικών μέτρων για αυτήν τη συγκεκριμένη παροχή στεγαστικής συνδρομής προς τους πληγέντες.

Να μην αγνοήσουμε επίσης και τον ρόλο των δήμων σε αυτήν την υπόθεση, ο οποίος ήταν θετικός με τη συγκρότηση άμεσα επιτροπών αλλά και τη λήψη άμεσων μέτρων για την αντιμετώπιση των προβλημάτων.

Από την πλευρά του Υπουργείου, όπως είπα και στην προηγούμενη συζήτηση, έχουμε από τη Γενική Γραμματεία Πολιτικής Προστασίας, ιδιαίτερα από το Πυροσβεστικό Σώμα άμεση επέμβαση σε χίλιες διακόσιες πενήντα έξι περιπτώσεις, πραγματοποιώντας επτακόσιες τριάντα δύο αντλήσεις υδάτων και αυτό είναι πάρα πολύ θετικό και αναμφισβήτητα πρέπει να το εξάρουμε.

Το δε Υπουργείο κινήθηκε και κινείται για τη λήψη άμεσων μέτρων -πολλά από αυτά έχουν ήδη παρθεί- σε συνεργασία με τα συναρμόδια Υπουργεία και τους εμπλεκόμενους φορείς τοπικής αυτοδιοίκησης, την Περιφέρεια Αττικής και κυρίως με τους πληγέντες δήμους, ούτως ώστε από τη μια μεριά να αποτρέψουμε δυσμενείς επιπτώσεις και από την άλλη μεριά να δούμε ζητήματα –θα αναφερθούμε και αμέσως παρακάτω- πρόληψης παρόμοιων καταστάσεων στο μέλλον.

Να πω μια κουβέντα για την αντιπλημμυρική θωράκιση, η οποία είναι τεράστιο θέμα για την περιοχή της Αττικής που αναφερθήκατε. Εδώ θα γίνω ακόμα πιο συγκεκριμένος. Έχουν ενταχθεί στο πρόγραμμα έργων της Περιφέρειας Αττικής αντιπλημμυρικά έργα που εκτελούνται ήδη ή έχουν προγραμματιστεί να εκτελεστούν –τονίζω «που εκτελούνται»- από τις υπηρεσίες της Περιφέρειας Αττικής αλλά και από τους δήμους, με χρηματοδότηση από το Πρόγραμμα Δημοσίων Επενδύσεων συνολικού ύψους 34 εκατομμυρίων ευρώ κι από πόρους του ΕΣΠΑ ένα κονδύλι ύψους 218 εκατομμυρίων ευρώ. Και τέλος, η Διεύθυνση Αναπτυξιακού Προγραμματισμού της Περιφέρειας Αττικής, με βάση το πρόγραμμα εκτελεστέων έργων του 2015, έχει εντάξει έργα για αντιπλημμυρική προστασία με ίδια χρηματοδότηση, συνολικού ποσού της τάξεως των 154 εκατομμυρίων ευρώ. Και δεν μιλάμε για ένα ή δύο έργα, αλλά συνολικά για όλη την Αττική –πρόκειται για μια τεράστια- για εκατόν δεκαπέντε έργα.

Από την πλευρά του το Υπουργείο Υποδομών, Μεταφορών και Δικτύων για την ενίσχυση προσπάθειας των περιφερειών να αντιμετωπίσουν τα έκτακτα φαινόμενα, τις έκτακτες πλημμυρικές καταστροφές, έχει προτείνει την ένταξη στο Πρόγραμμα Δημοσίων Επενδύσεων συγκεκριμένου έργου που καλύπτει ένα ύψος 10 εκατομμυρίων ευρώ.

Για τα μεγάλης κλίμακας έργα στην περιοχή που επλήγη, κύριε Κατσώτη, και είναι η περιοχή στην οποία αναφέρεστε, πρέπει να πούμε ότι υπάρχουν και τρέχουν τρεις διαγωνισμοί για τις μελέτες. Συγκεκριμένα, η Γενική Γραμματεία Υποδομών του Υπουργείου Υποδομών προχώρησε ήδη σε προκήρυξη διεθνούς διαγωνισμού από τις αρχές Σεπτεμβρίου του παρόντος έτους, για να αναθέσει τη μελέτη για την οριοθέτηση του ποταμού Κηφισού και να επικαιροποιήσει τις μελέτες διευθέτησης στο γνωστό ρέμα της Εσχατιάς, το οποίο και σε αυτήν τη μεγάλη πλημμύρα παρουσίασε προβλήματα. Η μελέτη αυτή είναι προϋπολογισμού περίπου 1,5 εκατομμυρίου ευρώ και αναμένεται η ανάδειξη αναδόχου μέχρι τέλος του έτους.

Υπάρχει και μία άλλη παρέμβαση. Έχει ήδη ανατεθεί μελέτη που αφορά το ρέμα Αχαρνών, τη γνωστή και μη εξαιρετέα Καναπίτσα -ως προς τις πλημμύρες, θα έλεγα- ύψους 1.100.000 ευρώ περίπου και μήκους δώδεκα χιλιομέτρων.

Υπάρχουν ακόμα δύο σημαντικά έργα, τα οποία είναι έργα διευθέτησης, όπως η εκβολή στον ποταμό Κηφισό, ο οποίος στα σημεία αυτά της συμβολής είχαμε ιδιαίτερα προβλήματα. Εκεί θα γίνει υδραυλικός έλεγχος επάρκειας.

Και τέλος, συνολικά για την ορθολογική αλλά και ολοκληρωμένη αντιπλημμυρική θωράκιση περιοχών της Αττικής έχει προταθεί στο Πρόγραμμα Δημοσίων Επενδύσεων του έτους 2015 η δημοπράτηση συνολικής διαχειριστικής μελέτης για τα αντιπλημμυρικά έργα της Αττικής που αφορούν μεγάλο χρονικό ορίζοντα και θα αφορά –επαναλαμβάνω- στην ευρύτερη περιοχή του λεκανοπεδίου Αττικής.

Τέλος, ως προς την τακτική χρηματοδότηση του Υπουργείου Εσωτερικών και Διοικητικής Ανασυγκρότησης, πρέπει να πω συγκεκριμένα ότι οι δήμοι του Νομού Αττικής επιχορηγήθηκαν από τους κεντρικούς αυτοτελείς πόρους, για τη συγκεκριμένη δράση με την επωνυμία: «Έργα και επενδυτικές δραστηριότητες ΟΤΑ» κατά το παρόν έτος, με το ποσό των 7.533.000 ευρώ.

Ταυτόχρονα, ενημερώνω -και σας ενημερώνω, γιατί είναι υπό μίαν έννοια ευτυχής, θα έλεγα, θετική σύμπτωση- όσον αφορά το Υπουργείο Εσωτερικών και Διοικητικής Ανασυγκρότησης, με την ετοιμασία που έκανε και την προώθηση αποφάσεων για την επιχορήγηση, οι οποίες αφορούν σε συγκεκριμένο πρόγραμμα και αφορούν δήμους που επλήγησαν ιδιαίτερα, και μπορώ να σας πω ότι σήμερα υπεγράφη η επιχορήγηση για τους Δήμους Αγίων Αναργύρων-Καματερού, Αχαρνών και Ύδρας, ποσών 90.000 ευρώ, 90.000 ευρώ και 60.000 ευρώ, αντιστοίχως.

Νομίζω ότι ορισμένα πράγματα που ίσως τα παρέλειψα, θα μπορούσα να τα αναφέρω στη δεύτερη τοποθέτησή μου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, είπαμε ότι η δυτική Αττική είναι πολύπαθη. Καταστροφές δεν έγιναν μόνο φέτος, έγιναν και πέρυσι και πρόπερσι και γίνονται κάθε χρόνο. Συμπίπτει, βέβαια, να είναι μήνας Οκτώβρης. Και πέρυσι έτυχε να κάνω πάλι εγώ την ερώτηση στην κυβέρνηση που ήταν πέρυσι τον Οκτώβριο μήνα. Οι αποζημιώσεις ακόμα δεν έχουν δοθεί στους πληγέντες από πέρυσι.

Λέω, λοιπόν, ότι δεν είναι μοιραίο αποτέλεσμα αυτής της κακοκαιρίας οι καταστροφές που σημειώνονται στην περιοχή. Είναι το φυσικό επακόλουθο μιας πολιτικής, κύριε Υπουργέ, που υποτάσσει, όπως φαίνεται, τη ζωή και το συλλογικό συμφέρον του λαού μας στους νόμους του κέρδους. Γιατί μεγάλα αντιπλημμυρικά έργα που θα έπρεπε να έχουν ολοκληρωθεί -και δεν είναι μόνο ευθύνη δική σας- εδώ και δεκαετίες στην Αττική και αλλού, βρίσκονται ακόμα στη φάση των εξαγγελιών ή των μελετών. Το είπατε κι εσείς προηγουμένως, ότι όσον αφορά κάποια έργα εκκρεμεί ακόμη το να κατοχυρωθούν οι μελέτες τους.

Όλες οι κυβερνήσεις μέχρι τώρα, καθώς και η δική σας, ως πολιτικό προσωπικό του κεφαλαίου, με την πολιτική σας παρέχετε προκλητική χρηματοδότηση στο κεφάλαιο, εμπορευματοποιείτε τη γη, χρηματοδοτείτε μόνο τα λεγόμενα «επιλέξιμα» έργα, καθώς και έργα που φαίνονται, δηλαδή «βιτρίνας».

Τα αντιπλημμυρικά έργα, απαραίτητα για την ασφάλεια και τη ζωή του λαού μας, δεν χρηματοδοτούνται. Αυτή είναι η πολιτική που οδηγεί στις πλημμύρες, στις καταστροφές περιουσιών και στην απώλεια ζωών.

Είναι τεράστιες οι ευθύνες, διαχρονικά, των κυβερνήσεων, αλλά και της Περιφέρειας Αττικής που και εδώ έχει ολιγωρήσει. Και η ολιγωρία σημαίνει καταστροφή. Σημαίνει θάνατος. Ο χειμώνας είναι μπροστά μας, κύριε Υπουργέ. Δεν είναι, δηλαδή, κάτι που πέρασε και δεν θα ξαναγίνει.

Τα αντιπλημμυρικά έργα στη δυτική Αττική είναι, όπως λέω, ζήτημα ζωής και θανάτου για τους κατοίκους. Η δυναμική διεκδίκηση πιστεύουμε ότι είναι μονόδρομος. Υπάρχουν έργα που χρήζουν άμεσης υλοποίησης, για να μπορέσουν να συγκρατήσουν κάποια νερά, να μην υπάρχει καταστροφή. Γνωρίζετε ότι για τις περσινές πλημμύρες, όπως είπα και προηγουμένως, οι αποζημιώσεις ακόμα δεν έχουν δοθεί.

Εμείς λέμε, να μην επαναληφθεί αυτό, να δοθούν οι αποζημιώσεις στους ανθρώπους που πέρυσι έπαθαν τις καταστροφές, και βεβαίως τώρα να μην καθυστερήσουν. Οι καταγραφές συνεχίζονται, όπως λέτε. Το θετικό είναι ότι υπάρχει μία γρήγορη διαδικασία. Η εκταμίευση, όμως, των ποσών είναι αυτό που καθυστερεί, καθώς έχουμε έναν χρόνο τώρα που δεν έχουν δοθεί οι αποζημιώσεις στους ανθρώπους που καταστράφηκαν εντελώς από τις πλημμύρες.

Πάνω σε αυτά και βεβαίως στο κύριο ζήτημα, τα αντιπλημμυρικά έργα, οι ευθύνες είναι τεράστιες και επειδή δεν πρέπει να έρθουμε πάλι του χρόνου και να μιλούμε για ευθύνες, θα πρέπει να τις αναλάβετε από τώρα και να προχωρήσετε πολύ πιο γρήγορα στην ολοκλήρωση των αναγκαίων έργων στην περιοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός κ. Μπαλάφας, αυστηρά για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Άκουσα αυτά που είπε και ο κ. Κατσώτης και θα πω λίγα πράγματα και εγώ πολύ σύντομα.

Καταλαβαίνετε και εσείς ότι δεν θα μπορούσε σε ένα δεκαήμερο –στην κυριολεξία, όχι σχήμα λόγου- να έχει επέλθει αυτή η καταστροφή, να έχουμε κάνει την καταγραφή και την εκταμίευση κ.λπ. των αποζημιώσεων.

**ΧΡΗΣΤΟΣ ΚΑΤΣΩΤΗΣ:** Για την πρόληψη λέμε.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Καταλαβαίνω ότι πρέπει να βιαστούμε. Δεν μπορούμε να μείνουμε στα τρία χρόνια, όπως λέχθηκε προηγουμένως. Πρέπει πολύ γρήγορα να γίνουν αυτά τα πράγματα. Σας διαβεβαιώ ότι θα γίνουν.

Ένα πρώτο δείγμα γραφής –γιατί δεν χρειάζεται να τα μηδενίζουμε όλα- έγινε στους τρεις κατ’ εξοχήν πληγέντες δήμους της περιοχής που αναφέρεστε. Οι δύο είναι δήμοι της Β΄ Περιφέρειας Αθηνών, ο Δήμος Αγίων Αναργύρων -Καματερού, δύο είναι της Ανατολικής Αττικής, ο Δήμος Αχαρνών κ.λπ., και είναι και η νήσος Ύδρα, στους οποίους δόθηκαν άμεσα κάποιες επιχορηγήσεις.

Τώρα, όσον αφορά το γενικότερο ζήτημα -που αναφερθήκατε διά μακρών- της αντιπλημμυρικής θωράκισης, είναι ένα πολύ σημαντικό θέμα αυτό το οποίο θίγετε. Έχουν γίνει έργα στην περιοχή αυτή όλα αυτά τα χρόνια; Προφανώς έχουν γίνει. Δεν είμαστε παιδιά. Θυμόμαστε και τα παλαιότερα χρόνια ότι στις περιοχές αυτές γινόντουσαν τρομερές καταστροφές και με πολύ μεγάλες απώλειες. Δεν θέλω να γυρίσουμε σε αυτή την εποχή. Ευτυχώς δεν είμαστε σε εκείνη τη εποχή.

Σας είπα επίσης πολύ συγκεκριμένα, με συγκεκριμένους κωδικούς, με συγκεκριμένα χρονικά περιθώρια, για το τέλος του χρόνου, ότι ανατίθενται οι συγκεκριμένες μελέτες για πολύ κρίσιμα σημεία, στα οποία παρατηρήθηκαν πολύ σοβαρά ζητήματα. Δηλαδή, τα ρέματα της Εσχατιάς, της Καναπίτσας, ο Κηφισός ο ίδιος. Εκεί, λοιπόν, θα ρίξουμε το βάρος της μελέτης, στη θωράκιση.

Θέλω να πω και ένα τελευταίο ζήτημα, για να το κουβεντιάσουμε. Γιατί στην Αττική είναι τόσο έντονα τα φαινόμενα; Γιατί; Αναφέρατε κάποιους λόγους. Εγώ τους συμμερίζομαι αυτούς. Μήπως, όμως, είναι και κάποιοι άλλοι λόγοι; Πρώτον, οι πυρκαγιές στα ανάντη, στους ορεινούς όγκους γύρω από το Λεκανοπέδιό μας. Μήπως οι πυρκαγιές αυτές –που δεν είναι τυχαίες πολλές φορές- οφείλονται σε διάφορα ζητήματα ή και αμέλειες; Είναι τεράστιο το ζήτημα που δημιουργείται από τις πυρκαγιές αυτές, καθώς είναι μετά γυμνά τα βουνά και όλος ο υδάτινος όγκος κατεβαίνει προς τα κατάντη, στον αστικό ιστό και προς τα κάτω.

Ένα ζήτημα, λοιπόν, είναι αυτό. Είναι θέματα που έχουν να κάνουν με την αναδάσωση και την προστασία των δασών που έχουν παραμείνει στους ορεινούς όγκους του Λεκανοπεδίου.

Δεύτερον, εκεί όπου υπάρχει ευρύτατη ευθύνη –θα έλεγα- κύριε Κατσώτη, είναι όσον αφορά τα ρέματα. Ξέρετε, έχω μελετήσει από παλαιότερα την πολύ παλιά ιστορία της Αττικής, αυτού του θαυμάσιου Λεκανοπεδίου, που από τα βουνά κατέβαιναν τα νερά και διοχετεύονταν στον Κηφισό, στον Ιλισό μέσα από δεκάδες -να μην πω εκατοντάδες ίσως- παραποτάμους και ρέματα.

**ΧΡΗΣΤΟΣ ΚΑΤΣΩΤΗΣ:** Είναι οι δρόμοι του νερού. Τα κλείσανε.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Αφήστε να ακούσετε κάτι. Ένα λεπτό και θα πάρετε μετά τον λόγο. Αφήστε να πω τη γνώμη μου σε αυτό το ζήτημα.

Ήταν μια φυσιολογική κατάσταση.

Πώς μπαζώθηκαν τα ρέματα; Γιατί έκλεισαν τα ρέματα; Μόνο το μεγάλο κεφάλαιο ήρθε και τα έκλεισε; Ή μήπως και διάφορα άλλα τμήματα του πληθυσμού; Μήπως πολλές φορές κάνουμε τα στραβά μάτια ακόμα και στον δικό μας δήμο ή στην περιφέρεια -ανεξάρτητα τού ποιος έχει την ευθύνη στον δήμο ή στην περιφέρεια, δεν είναι εκεί το πρόβλημα- και οδηγούμαστε σε τέτοιες καταστροφές; Μήπως πάνω στα κλειστά ρέματα χτίζουμε και κάνουμε τα στραβά μάτια στον εργολάβο φίλο μας ή στο συνεργείο αυτοκινήτων; Και αυτά που λέω δεν είναι στον αέρα. Εξαιτίας της επαγγελματικής μου σχέσης ξέρω τι γίνεται. Ξέρουμε όλοι τι γίνεται. Εκεί, λοιπόν, χρειάζεται να το δούμε και αυτό, όταν βάζουμε θέματα κατεδαφίσεων εγκαταστάσεων παρανόμων χτισμένων πάνω ή δίπλα σε ρέματα, γιατί κατεβαίνει το νεράκι, υποσκάπτει το θεμέλιο και ρίχνει το σπιτάκι. Το λέω με πολλή έγνοια, όπως έχουμε όλοι μας.

**ΧΡΗΣΤΟΣ ΚΑΤΣΩΤΗΣ:** Πολύ απλά τα λέτε. Δεν πάνε οι ευθύνες στον λαό!

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ένα λεπτό. Δεν χρειάζεται να παρεμβαίνετε. Εγώ σας άκουσα με θρησκευτική ευλάβεια. Εσείς ακούστε με ευλάβεια σκέτη, όχι θρησκευτική. Να με ακούτε όπως σας ακούω και εγώ. Φωνές και αγανακτισμένους πολίτες εγώ προσωπικά δεν ανέχομαι. Θα μιλήσετε μετά. Ζητήστε τον λόγο και μιλήστε. Σας παρακαλώ, λοιπόν. Δεν έχει ανάγκη ο ελληνικός λαός να μιλάει ο ένας πάνω στον άλλον.

Εγώ λέω, λοιπόν, ότι υπάρχει και μια ευθύνη -μικρότερη θέλετε;- μικρότερη, αλλά πάντως υπάρχει και μια ευθύνη σε αμέλειες, μικροκομματικά οφέλη, μικροσυμφέροντα τα οποία έχουν να κάνουν με όσα προηγούμενα είπα.

Όλα αυτά προστίθενται σε όσα είπα και στην πρωτολογία μου για τα ζητήματα της αντιπλημμυρικής θωράκισης γενικά, την ανάθεση μελετών με συγκεκριμένα χρονοδιαγράμματα και συγκεκριμένα ποσά που έχουν εκταμιευθεί και την άμεση επιτάχυνση για την παροχή των αποζημιώσεων στους πληγέντες δήμους και στις πληγείσες οικογένειες και πολίτες της συγκεκριμένης αυτής περιοχής.

Σας ευχαριστώ πολύ.

**ΧΡΗΣΤΟΣ ΚΑΤΣΩΤΗΣ:** Κυρία Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν επιτρέπεται, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Ένα λεπτό, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει νόημα, κύριε Κατσώτη. Ορίστε, σας δίνω πάντως ένα λεπτό.

**ΧΡΗΣΤΟΣ ΚΑΤΣΩΤΗΣ:** Ούτε ένα λεπτό δεν θα χρειαστώ.

Δεν εμπορευματοποιεί τη γη ο λαός, αλλά το σύστημα αυτό που υποτάσσει τα πάντα στη λογική του κέρδους. Δεν χτίζει στο ρέμα ο Μποδοσάκης, ο Βαρδινογιάννης, ο Λάτσης. Χτίζει ένας φτωχός που δεν μπορεί να χτίσει πουθενά αλλού, που κοστίζει πάρα πολύ η γη για να αγοράσει, να βάλει το κεφάλι του κάτω από ένα κεραμίδι. Δεν μπορεί, λοιπόν, να ρίχνουμε τις ευθύνες στον λαό. Τα ρέματα δεν τα κλείνει ο λαός, τα κλείνει αυτή η πολιτική, κύριε Υπουργέ. Οι δρόμοι του νερού δεν κλείνουν από τον λαό!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Κατσώτη, είναι γνωστά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Εντάξει, μας πείσατε. Καλή η ανάλυσή σας, αλλά είναι εκτός τόπου και χρόνου και δεν προσφέρει τίποτα.

**ΧΡΗΣΤΟΣ ΚΑΤΣΩΤΗΣ:** Ε, πώς θα γίνει; Έτσι είναι.

Ας πάμε τώρα στα έργα που είναι αναγκαία και που δεν γίνονται ποτέ. Έγινε συζήτηση στην Περιφέρεια Αττικής, την παρακολουθήσατε; Η κ. Δούρου, που είναι στην Περιφέρεια Αττικής, έλεγε ότι αμέσως, σε έξι μήνες, θα είχε λύσει το θέμα των αντιπλημμυρικών έργων στην περιοχή. Πού είναι, λοιπόν;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσώτη, είπαμε μισό λεπτό και κοντεύετε τα δύο.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Θέλετε όξυνση. Δεν αντέχετε την ήρεμη συζήτηση. Μου λέτε να δώσω αποζημιώσεις σε δέκα ημέρες!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εδώ είναι η Βουλή, δεν είμαστε η νομαρχία.

Η πρώτη με αριθμό 45/27-10-2015 επίκαιρη ερώτηση πρώτου κύκλου της Βουλευτού Α΄ Πειραιώς του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Υποδομών, Μεταφορών και Δικτύων,σχετικά με τις καθυστερήσεις των έργων του «Τραμ» στον Πειραιά, δεν θα συζητηθεί λόγω κωλύματος του αρμοδίου Υπουργού και διαγράφεται.

Η πρώτη με αριθμό 44/27-10-2015 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημήτριου Σεβαστάκη προς τον Υπουργό Ναυτιλίας και Νησιωτικής Πολιτικής,σχετικά με την ανάγκη άμεσης απομάκρυνσης του Ε/Γ – Ο/Γ πλοίου «Μυτιλήνη» από τον λιμένα Καρλοβασίου Σάμου, δεν θα συζητηθεί λόγω κωλύματος του κυρίου Υπουργού και διαγράφεται.

Η δεύτερη με αριθμό 39/26-10-2015 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων,σχετικά με τον αποκλεισμό των Τεχνολογικών Εκπαιδευτικών Ιδρυμάτων από την πρόσκληση του Υπουργείου για συμμετοχή στο σεμινάριο με τίτλο «Επιμόρφωση εκπαιδευτικών για την αξιοποίηση και εφαρμογή των ψηφιακών τεχνολογιών στη διδακτική πράξη», δεν θα συζητηθεί λόγω κωλύματος του αρμόδιου Υπουργού και διαγράφεται.

Η τρίτη με αριθμό 49/27-10-2015 επίκαιρη ερώτηση δεύτερου κύκλου του Βουλευτή Λαρίσης του Κομμουνιστικού Κόμματος Ελλάδος κ. Γεωργίου Λαμπρούλη προς τον ΥπουργόΑγροτικής Ανάπτυξης και Τροφίμων, σχετικά με τη μείωση στην παραγωγή βαμβακιού λόγω έντονων βροχοπτώσεων σε όλους τους νομούς της Θεσσαλίας, δεν θα συζητηθεί λόγω κωλύματος του κυρίου Υπουργού και διαγράφεται.

Θα συζητηθεί τώρα η πέμπτη με αριθμό 48/27-10-2015 επίκαιρη ερώτηση πρώτο κύκλου του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με την οριστική λύση στο πρόβλημα των νοσηλευτών των Μονάδων Εντατικής Θεραπείας (ΜΕΘ).

Τον λόγο έχει ο κ. Μπαργιώτας για δύο λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κυρία Πρόεδρε.

Κύριε Υπουργέ, πολύ φοβάμαι ότι απομείναμε μονάχοι!

Το θέμα είναι γνωστό και δεν νομίζω ότι χρειάζεται να επιχειρηματολογήσω για το πρόβλημα των ΜΕΘ ή για τη σπουδαιότητά τους. Η δυσλειτουργία τους προκαλεί μια αλυσιδωτή αντίδραση στο σύστημα, επιβαρύνοντας την εξυπηρέτηση του τραύματος, καθυστερώντας χειρουργικές επεμβάσεις και -μιας και οι μέρες είναι τέτοιες και συζητάμε για τις μεταμοσχεύσεις- κάνει μεταμοσχεύσεις να χαθούν, που είναι ένα άλλο τεράστιο πρόβλημα και μια άλλη τεράστια πληγή.

Παρ’ όλο που δεν είναι μόνο η έλλειψη προσωπικού, είναι πολλά τα προβλήματα που σχετίζονται με τις ΜΕΘ. Έχουμε χτίσει πολλά κρεβάτια ΜΕΘ, έχουμε επενδύσει ως λαός πολλά εκατομμύρια στις ΜΕΘ και το αποτέλεσμα είναι ότι διακόσια από τα οκτακόσια πενήντα περίπου κρεβάτια είναι αυτή τη στιγμή κλειστά, κάποια κινδυνεύουν να κλείσουν άμεσα και γενικώς πολλές φορές έχω την αίσθηση ότι μιλάμε στο Σύστημα Υγείας και όχι μόνο στις ΜΕΘ για πεταμένα λεφτά σε κτήρια και μηχανήματα, τα οποία απαξιώνονται λόγω αχρησίας.

Το πρόβλημα -που το γνωρίζετε άλλωστε- πολύ σύντομα είναι ότι οι συμβάσεις των εκατόν εβδομήντα εννέα νοσηλευτών που είχαν προσληφθεί μέσω του ΚΕΕΛΠΝΟ, για να καλύψουν τις οξείες όντως ανάγκες των ΜΕΘ, έληξαν τις προηγούμενες μέρες και επειδή από τη νομοθεσία δεν μπορούν να ανανεωθούν άμεσα, αλλά χρειάζεται ένα τρίμηνο κενό, υπάρχει αυτή τη στιγμή η επαπειλούμενη κατάσταση να κλείσουν κάποια κρεβάτια, ενώ σύμφωνα με πληροφορίες μου έχουν κλείσει ήδη κάποια.

Εν πάση περιπτώσει, το θέμα έχει επισημανθεί από παλιά. Ο Διευθυντής του ΚΕΕΛΠΝΟ κ. Γιαννόπουλος είχε ανακοινώσει ότι θα κάνει μία «γέφυρα» προσλαμβάνοντας αυτούς τους νοσηλευτές μέχρι να επαναπροκηρυχθούν οι θέσεις με μπλοκάκι. Δυστυχώς, όμως, μετά από λίγες μέρες μάθαμε από τον κ. Πολάκη ότι δεν θα επιλεγεί αυτή η λύση, ότι δεν θα γίνει.

Υποθέσαμε όλοι βασίμως, μιας και ο κ. Πολάκης και η ΠΟΕΔΗΝ, με την οποία μόλις είχε συναντηθεί, ήταν στο παρελθόν πολέμιοι της λύσης «μπλοκάκι» γενικώς στο Σύστημα Υγείας, διότι ήταν εξανδραποδισμοί και είχαμε ακούσει διάφορα τέτοια, φανταστήκαμε, λοιπόν, ότι θα υπάρχει μια άλλη λύση.

Τελικά καταλήξαμε σε μία μέση λύση, απ’ ό,τι φαίνεται. Υπάρχει μία εικοσαήμερη παράταση από τη μεριά του ΚΕΕΛΠΝΟ, η οποία βρίσκεται σε εξέλιξη μέχρι τις 20 Νοεμβρίου και τελικά το μπλοκάκι δεν θα το κάνει το ΚΕΕΛΠΝΟ, θα το κάνουν τα νοσοκομεία, αφού και εάν ετοιμαστούν, μιας και, όπως ξέρουμε και εγώ και εσείς, σε είκοσι μέρες τα ελληνικά νοσοκομεία, όσες αποφάσεις και αν προλάβετε να υπογράψετε για την αναθεώρηση του προϋπολογισμού, ούτε τη διοικητική ούτε τη νομική υποστήριξη έχουν και κατά πάσα πιθανότητα δεν θα προλάβουν να κάνουν συμβάσεις με μπλοκάκι, γιατί δεν τις έχουν κάνει και στο παρελθόν και δεν έχουν ούτε τον μηχανισμό ούτε τη γνώση.

Εν πάση περιπτώσει, οι πληροφορίες –και ελπίζω να με διαψεύσετε- λένε ότι ήδη πολλά κρεβάτια έχουν κλείσει. Είμαι σίγουρος ότι σποραδικά έχουν κλείσει μερικά στην επαρχία. Έκλεισαν, σύμφωνα με πληροφορίες που έχω -και ελπίζω να μην είναι αληθείς- τα μισά κρεβάτια στο νοσοκομείο «Σωτηρία». Δηλαδή, από τα είκοσι κρεβάτια της μονάδας, που ήταν εν λειτουργία, έμειναν δέκα, ακριβώς γιατί πολλοί από τους νοσηλευτές λόγω της λύσης που επιλέχθηκε, αυτής της «σαλαμοποίησης» ουσιαστικά -είκοσι μέρες παράταση, μπορεί μπλοκάκι, μπορεί και όχι- δεν υπέγραψαν τις παρατάσεις και δεν σκοπεύουν να συνεχίσουν με αυτόν τον ρυθμό, με αποτέλεσμα να δημιουργούνται κενά.

Θα ήθελα, όμως, πέρα απ’ αυτό το πρόβλημα, που είναι ένα πολύ σημαντικό πρόβλημα, να μας πείτε πώς θα γίνει τελικά, με ποιον τρόπο θα αντιμετωπιστεί οριστικά ή έστω μεσοπρόθεσμα το πρόβλημα των μονάδων εντατικής θεραπείας, καθώς οι θέσεις που προκηρύχθηκαν, όπως θα δούμε, είναι λίγες, για τις ΜΕΘ υπάρχουν ακόμη λιγότερες και το πρόβλημα αναμένεται να γίνει ακόμη πιο οξύ τις επόμενες λίγες εβδομάδες.

Είπαμε ότι είναι ένα πολύ σημαντικό πρόβλημα και θα ήθελα να ακούσω γιατί επιλέχθηκε η λύση που επιλέχθηκε και γιατί δεν συνέχισε η φαινομενικά απλή λύση να κάνει το ΚΕΕΛΠΝΟ αυτό για το οποίο υποτίθεται ότι υπάρχει, δηλαδή να κάνει συμβάσεις, για να μπορέσει να ξεπεράσει τα γραφειοκρατικά προβλήματα, που είναι δεδομένα και τα ξέρουμε όλοι και τα βρήκατε όπως τα βρήκατε.

Γιατί, λοιπόν, δεν επιλέχθηκε η σχετικά απλή λύση του ΚΕΕΛΠΝΟ και έγινε όλο αυτό το κομφούζιο –επιτρέψτε μου να πω- με παρατάσεις, λύσεις, οι οποίες θα ήταν έτσι αλλά δεν ήταν και άλλαξαν, με αποτέλεσμα, όπως φαίνεται, να υπάρχει επίπτωση στις ΜΕΘ και να υπάρχει και μεσοπρόθεσμη και μακροπρόθεσμη αβεβαιότητα για το μέλλον των κρεβατιών που λειτουργούν με τους συμβασιούχους;

Σας ευχαριστώ.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Κύριε Υπουργέ Υγείας, κύριε Ξανθέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, ευχαριστώ για την ερώτηση και νομίζω ότι είναι ευκαιρία να δοθούν κάποιες απαντήσεις, όχι τόσο για το πώς προέκυψε το πρόβλημα, αλλά για το πώς έχουμε διασφαλίσει ότι δεν θα απειληθούν λειτουργούντα κρεβάτια ΜΕΘ. Αυτό νομίζω ότι ενδιαφέρει τον κόσμο.

Η εικόνα που έχω είναι ότι αυτήν την περίοδο, που όντως ήταν μία περίοδος ρευστή και επισφαλής, διότι έληξαν οι συμβάσεις κλιμακωτά αρκετών εργαζομένων, περίπου εκατόν ενενήντα νοσηλευτών και σαράντα γιατρών που είχαν συμβληθεί μέσω ΚΕΕΛΠΝΟ από το 2013 –κάποιοι από αυτούς βέβαια, όπως ξέρετε, δεν υπηρετούσαν σε μονάδες εντατικής θεραπείας, ήταν στο Κέντρο Υγείας Περιστερίου ή σε άλλες ειδικές μονάδες- υπήρχε ένα πρακτικό πρόβλημα.

Κατ’ αρχάς πολύ σωστά επισημάνατε τον πολύ κρίσιμο ρόλο των μονάδων εντατικής θεραπείας, των μονάδων αυξημένης φροντίδας και των μονάδων εντατικής νοσηλείας των νεογνών, γιατί νομίζω ότι είναι όλο το φάσμα αυτό, στη λειτουργία, στην αποτελεσματικότητα του συστήματος υγείας. Είναι μία πολύ εξειδικευμένη υπηρεσία αυτή, που πραγματικά προσφέρει υποστήριξη σε αρρώστους, σε ασθενείς που δίνουν μάχη για τη ζωή. Άρα, νομίζω ότι κάθε Υπουργείο Υγείας και κάθε Κυβέρνηση ενδιαφέρεται να μην τεθεί σε διακινδύνευση αυτή η λειτουργία.

Η λύση που επιλέχθηκε, επιλέχθηκε ακριβώς επειδή δεν υπήρχε η δυνατότητα παράτασης συμβάσεων χωρίς να υπάρχει ένα κενό τρίμηνο, στο οποίο θα μπορούσαν οι υπηρετούντες εργαζόμενοι να διεκδικήσουν εκ νέου την επαναπρόσληψή τους, με βάση την ισχύουσα νομοθεσία και τις κείμενες -εν πάση περιπτώσει- διατάξεις.

Η ενδιάμεση λύση νομίζουμε ότι ήταν η μόνη ρεαλιστική που διασφάλιζε το να μην αποχωρήσει το υπηρετούν προσωπικό. Υπήρξε μία ολιγοήμερη παράταση με κάλυψη του ΚΕΕΛΠΝΟ, δηλαδή ήδη σε αρκετούς από αυτούς έχει παραταθεί η παραμονή τους στα νοσοκομεία -στους περισσότερους σχεδόν- και θα δοθεί η δυνατότητα μέσω τροποποίησης των προϋπολογισμών των νοσοκομείων, που έγινε από την αύξηση του ορίου δαπανών, να προκηρυχθούν οι θέσεις αυτές στις αντίστοιχες μονάδες για ένα τρίμηνο και στο μεσοδιάστημα το ΚΕΕΛΠΝΟ θα έχει ολοκληρώσει τη διαδικασία για τη νέα προκήρυξη και με το τέλος του τριμήνου θα προσληφθούν και δεν θα υπάρξει στην ουσία καμμία ασυνέχεια σε αυτήν την πορεία.

Νομίζω ότι με αυτόν τον τρόπο διασφαλίζουμε ότι έμπειρο προσωπικό, το οποίο έχει ήδη μία υπερδιετή θητεία στο σύστημα και ειδικά σε αυτά τα τμήματα τα κρίσιμα, θα συνεχίσει να προσφέρει τις υπηρεσίες του και δεν θα χρειάζεται στην πλειονότητά τους αυτοί οι άνθρωποι να επανεκπαιδευτούν για να μπορέσουν να είναι αποδοτικοί και αποτελεσματικοί.

Το σύστημα υγείας ξέρουμε ότι είναι σε πολύ οριακή κατάσταση. Πραγματικά, δίνουμε μία μάχη εμείς ως πολιτική ηγεσία αλλά κυρίως οι εργαζόμενοι στο σύστημα για να διασφαλίσουν την ευστάθειά του -αυτό είναι το μεγάλο στοίχημα αυτής της περιόδου- για να γίνει η κρίσιμη ενίσχυση με ανθρώπινο δυναμικό που θα του επιτρέψει να παρέχει αξιόπιστες υπηρεσίες δημόσιας περίθαλψης στους πολίτες μίας χώρας που περνάει μία πολύ σοβαρή και παρατεινόμενη οικονομική και κοινωνική κρίση.

Στο πρώτο πακέτο των προσλήψεων που έχουμε ήδη δρομολογήσει ολοκληρώθηκε η πρώτη δέσμη από τον ΑΣΕΠ εννιακοσίων ογδόντα πέντε θέσεων μόνιμου προσωπικού και για πρώτη φορά –το τονίζουμε αυτό γιατί νομίζουμε ότι έχει τη σημασία του- προκηρύσσονται μόνιμες θέσεις εργαζομένων στο δημόσιο σύστημα υγείας μετά από έξι χρόνια. Και ακολουθεί μία δεύτερη δέσμη δύο χιλιάδων τετρακοσίων σαράντα που ευελπιστούμε ότι θα προκηρυχθούν αρχές του 2016. Είναι ένα σήμα ότι η πορεία αφαίμαξης ανθρώπινου δυναμικού από το σύστημα και αποδιοργάνωσης των δημόσιων δομών σταματά, ανακόπτεται και θα γίνει μία πολύ μεγάλη προσπάθεια να αναβαθμιστεί συνολικά το Εθνικό Σύστημα Υγείας.

Θεωρώ ότι μέσα από στοχευμένες προσλήψεις που θα χαρακτηρίζουν τη δεύτερη δέσμη και θα αφορούν συγκεκριμένες μονάδες, θα αφορούν ειδικά τμήματα, ΜΕΘ, ΜΕΝ, μονάδες τεχνητού νεφρού, ογκολογικά τμήματα, ψυχιατρικά τμήματα, ΤΕΠ θα μπορέσουμε να βελτιώσουμε πολύ συγκεκριμένα τις υπηρεσίες και να ξέρουν και οι πολίτες ότι το δημόσιο σύστημα υγείας είναι ικανό χάρη στο φιλότιμο των εργαζομένων.

Εδώ, θα πρέπει να πούμε ότι ειδικά οι εργαζόμενοι, οι γιατροί και το υπόλοιπο προσωπικό στις ΜΕΘ δουλεύουν κάτω από συνθήκες εξαιρετικού στρες. Ένα πολύ μεγάλο ποσοστό από αυτούς τους εργαζόμενους –το λέει και η βιβλιογραφία- έχουν σύνδρομο επαγγελματικής εξουθένωσης, σύνδρομο burn out. Η πολιτεία, πραγματικά, με πολύ μεγάλη ευγνωμοσύνη πρέπει να αντιμετωπίζει αυτούς τους εργαζόμενους και να προσπαθεί, όσο είναι δυνατόν, να είναι εντάξει στις βασικές οικονομικές υποχρεώσεις απέναντί τους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Κύριε Μπαργιώτα, έχετε τον λόγο. Σας παρακαλώ να είστε ακριβής στον χρόνο σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κυρία Πρόεδρε.

Δεν διαφωνώ, κατ’ αρχάς, με αυτό που λέτε τις τελευταίες μέρες, αν και μου δημιουργεί κάποια ερωτήματα, όταν το λέει ο ίδιος ο Υπουργός ότι το σύστημα είναι στα πρόθυρα του blackout και μπορεί να αφανιστεί. Χαίρομαι που το λέτε κι εσείς. Εγώ το βλέπω πολύ καιρό. Αυτή είναι η αλήθεια.

Μιας και πήγατε στις εννιακόσιες ογδόντα πέντε θέσεις, θέλω να επισημάνω ότι οι εννιακόσιες ογδόντα πέντε θέσεις που προκηρύχθηκαν μετά από –όπως είπατε- έξι χρόνια και μετά ένα μπαράζ εξαγγελιών –εξαγγέλλονταν, σας θυμίζω, από την εποχή της Μαριλίζας και εξαγγέλλονται κάθε δεκαπέντε μέρες- μετά βίας καλύπτουν τις αποχωρήσεις, συνταξιοδοτήσεις του 2015. Έχουμε ένα αρνητικότατο ισοζύγιο προσωπικού. Θα ήταν, όμως, λάθος να μείνουμε μόνο στο προσωπικό, επί της ουσίας μιλώντας.

Ξέρουμε και οι δύο ότι το πρόβλημα του συστήματος υγείας δεν είναι ο αριθμός του προσωπικού, ούτε καν η χρηματοδότηση. Είναι δύο σημαντικοί πυλώνες. Το σύστημα, όμως, χρειάζεται πολύ μεγαλύτερες μεταρρυθμίσεις και πολύ πιο σοβαρές αλλαγές από την κάλυψη των οργανικών θέσεων, αυτών και μόνο αυτών. Ακόμα, όμως και οι θέσεις δημιουργούν ερωτήματα, μιας και τις θίξατε και θα ήθελα να το θίξω κι εγώ: Τα κριτήρια με τα οποία γίνονται οι επιλογές.

Χάρηκα που αναφέρεστε στον δεύτερο γύρο. Να τον δούμε τον δεύτερο γύρο, γιατί όπως σας είπα η εξαγγελία επί εξαγγελίας και ξανά εξαγγελία με έχει κάνει πολύ επιφυλακτικό. Εσείς μόνο έχετε δέκα μήνες ιστορικό εξαγγελιών διαφόρων αριθμών θέσεων. Ο Πρωθυπουργός είχε πει για τεσσερισήμισι χιλιάδες, όταν επισκέφθηκε το Υπουργείο την άνοιξη. Προχθές, είπατε τρεις χιλιάδες διακόσιες θέσεις. Είναι το άθροισμα που ξαναείπατε σήμερα.

**ΑΝΔΡΕΑΣ ΞΑΝΘΟΣ (Υπουργός Υγείας):** Τρεισήμισι χιλιάδες.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ελπίζω να είναι εκεί. Πάλι είναι σταγόνα στον ωκεανό. Το ξέρετε αυτό.

Ποια είναι τα κριτήρια; Το Πανεπιστημιακό Νοσοκομείο της Λάρισας, μαζί με το παλιό –γιατί είναι ένα πλέον, στα χαρτιά μόνο- είναι μία από τις μεγαλύτερες μονάδες στη χώρα. Από τις εννιακόσιες ογδόντα πέντε θέσεις παίρνει οκτώ.

Χθες, οι εργαζόμενοι ανέφεραν –και θα το πούμε μέσα στη βδομάδα ελπίζω- εκατόν σαράντα δύο κενά μόνο στο νοσηλευτικό προσωπικό. Οι οκτώ δεν είναι κανένας νοσηλευτής. Τα κενά στους γιατρούς είναι ακόμη μεγαλύτερα. Υπάρχει ένα θέμα.

Θα ήθελα να μου πείτε με ποια κριτήρια γίνονται οι κατανομές, γιατί στο σύστημα για τους γιατρούς επιμελητές, όπως ξέρετε, υπάρχει το πολύ κακό, κατά τη γνώμη μου, προηγούμενο να κάνει κουμάντο η ΟΕΝΓΕ, κάτι που το θεωρώ λάθος. Η ΟΕΝΓΕ είναι αυτή που καθορίζει τα κενά των γιατρών στο ΕΣΥ. Θα ήθελα να μάθω ποιος είναι αυτός που κανονίζει τα κενά του υπόλοιπου προσωπικού. Υπάρχει αλγόριθμος; Υπάρχει κάποια υπηρεσία; Πώς γίνονται; Με ποια κριτήρια καλύπτονται κενά στο Πανεπιστημιακό της Λάρισας και δεν καλύπτονται στο ΠΑΓΝΗ και αντιστρόφως; Υπάρχει κάποιος τρόπος; Αυτό είναι ένα ερώτημα σημαντικό. Οι λεπτομέρειες πολλές φορές είναι πολύ σημαντικές, κύριε Υπουργέ.

Το άλλο θέμα που δεν απαντήσατε είναι τι θα γίνει βραχυπρόθεσμα. Διότι σας άκουσα προχθές υπεραισιόδοξο ότι οι πρώτοι από τους μόνιμους, από τους εννιακόσιους ογδόντα πέντε θα μπουν με το νέο έτος. Η εμπειρία λέει ότι στην καλύτερη περίπτωση έξι μήνες μέχρι την ημέρα του διορισμού, ενώ πολλές φορές θέλει πάνω από χρόνο. Ελπίζω να μείνουμε στο ταχύτερο δυνατό που είναι έξι μήνες. Στο ενδιάμεσο θα υπάρξουν τεράστια κενά σε ζωτικές υπηρεσίες.

Θέλω, επίσης, να σας επισημάνω κάτι που το ξέρετε και θα ήθελα να σας ρωτήσω επίσης: Σήμερα, μιλούσα με τους εργαζόμενους. Θα σας επισκεφθούν αύριο στο Υπουργείο. Λήγουν οι συμβάσεις τετρακοσίων επικουρικών στο σύστημα υγείας τον Δεκέμβριο διοικητικών και νοσηλευτών, οι οποίοι εκτελούν κρίσιμα καθήκοντα σε πολλά νοσοκομεία της χώρας. Θα υπάρξει δυνατότητα και άλλης παράτασης του χρόνου ή θα μείνει το σύστημα χωρίς την υποστήριξη των συγκεκριμένων εργαζομένων και οι εργαζόμενοι φυσικά χωρίς τη δουλειά τους; Έρχονται πολλά κενά, συν τις αποχωρήσεις.

Υπάρχει ένα πρόβλημα μεσοπρόθεσμα, ακόμη κι αν διοριστούν οι τρεισήμισι χιλιάδες -τέσσερις χιλιάδες λέω εγώ- που πρόκειται. Στο μεσοδιάστημα υπάρχει ένα τεράστιο κενό που δεν καλύπτεται εύκολα και είναι ζωτικής λειτουργίας του συστήματος. Υπάρχει κάποιος τρόπος;

Επίσης, υπάρχει πολιτικό πλαίσιο; Μέχρι τώρα ξέραμε ότι το κόμμα σας είναι αντίθετο στο μπλοκάκι, στην ΕΣΑΝ, στα DRG και σε όλα αυτά γενικά. Αυτή τη στιγμή, δεν έχουμε πολιτικό πλαίσιο στην υγεία.

Το βλέπω λογικό. Χρειάζεται κάποιος χρόνος. Θα υπάρξει, όμως, ένα περίγραμμα πολιτικό, μια στοχοθεσία; Γιατί με το να βουλώνουμε τρύπες και να κλείνουμε και να κάνουμε μπαλώματα, πράγμα το οποίο κάναμε όλοι από το 2009 και εδώ και από πιο παλιά, δεν νομίζω ότι θα πάμε πουθενά χωρίς να έχουμε συγκεκριμένες στοχοθεσίες για το πώς θα μεταρρυθμισθεί το σύστημα. Δεν νομίζω ότι μπορεί να προχωρήσει.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ξανθέ, έχετε τον λόγο για τρία λεπτά κι εσείς με ακρίβεια.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Μπαργιώτα, νομίζω ότι έχει δοθεί και στο παρελθόν η ευκαιρία να πούμε ποια είναι η πολιτική κατεύθυνση…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Είναι από τους προϋπολογισμούς, κύριε Υπουργέ. Είναι 4,5% του ΑΕΠ. Είναι ελάχιστο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μην καλύπτετε τον χρόνο του Υπουργού. Αφήστε τον.

**ΑΝΔΡΕΑΣ ΞΑΝΘΟΣ (Υπουργός Υγείας):** Το δημοσιονομικό πλαίσιο, κύριε Μπαργιώτα, προφανώς είναι δεδομένο και είναι περιοριστικό. Καταφέραμε, όμως, σε αυτό το δυσμενές δημοσιονομικό τοπίο, να αυξήσουμε φέτος για πρώτη φορά, το όριο δαπανών για τα δημόσια νοσοκομεία. Αυτό ήταν μια σημαντική ένεση ρευστότητας. Έδωσε μια σημαντική δυνατότητα στα νοσοκομεία και να καλύψουν υποχρεώσεις τους απέναντι σε προμηθευτές και άρα να ομαλοποιηθεί κατά κάποιον τρόπο ο εφοδιασμός τους με υγειονομικό υλικό, αλλά και να αυξήσουν τη δυνατότητά τους να προσλάβουν επικουρικό προσωπικό.

Ήδη αυτές τις ημέρες συνεχώς υπογράφονται στο Υπουργείο διορισμοί επικουρικών γιατρών. Υπάρχουν πεντακόσια πενήντα αιτήματα για επικουρικούς γιατρούς απ’ όλη την Ελλάδα, τα οποία έχουν δεσμευμένες πιστώσεις από τα νοσοκομεία και τα οποία τα προχωρούμε μέσα από το νέο σύστημα που έχουμε σχηματίσει με τις λίστες ανά ειδικότητα. Θα προσπαθήσουμε όσο γίνεται πιο γρήγορα να προχωρήσουν αυτές οι προσλήψεις.

Επίσης, αυτήν την περίοδο προχωρούν προσλήψεις μόνιμου προσωπικού. Ειδικά τις προηγούμενες ημέρες υπογράψαμε αρκετές προσλήψεις Επιμελητών Β΄ από παλιές κρίσεις του 2010 και του 2011, που έτυχε ευτυχώς να αφορούν ΜΕΘ σε μεγάλα νοσοκομεία της Αθήνας. Άρα η προσπάθεια που υπάρχει είναι να ενισχύεται καθημερινά το σύστημα.

Η πρώτη δέσμη που προκηρύχθηκε έγινε με μια λογική -επιτρέψτε μου να πω τον όρο- ισότιμης κατανομής κάποιου προσωπικού -νοσηλευτικού και παραϊατρικού προσωπικού κυρίως- σε όλα τα νοσοκομεία της χώρας. Οι ανάγκες είναι τεράστιες και έπρεπε τα πιο επείγοντα κενά να τα καλύψουμε.

Είπα και προηγουμένως ότι η δεύτερη δέσμη θα είναι πιο στοχευμένη, ακριβώς για να στηρίξουμε τμήματα και λειτουργίες που είναι πολύ κρίσιμες για την απόδοση του συστήματος υγείας.

Νομίζω ότι η στρατηγική μας είναι πολύ σαφής. Υπάρχει έντονη μεροληψία έναντι της δημόσιας περίθαλψης. Θέλουμε να εξασφαλίσουμε τη λειτουργική σταθεροποίηση του συστήματος υγείας σήμερα στη χώρα μας, γιατί το έχει ανάγκη ο κόσμος, να προκαλέσουμε παρεμβάσεις ηθικοποίησης του συστήματος και μείωσης των παθογενειών και των στρεβλώσεών του και κυρίως να το αναδιοργανώσουμε με κέντρο βάρους την πρωτοβάθμια φροντίδα. Αυτό είναι το σχέδιο και πιστεύω ότι θα είμαστε σύντομα σε θέση να δώσουμε πολύ πιο σαφείς πληροφορίες για τον οδικό χάρτη προς αυτήν την κατεύθυνση.

Εκκρεμούν πολύ μεγάλες αλλαγές και μεταρρυθμίσεις και στη διοίκηση του συστήματος υγείας και στη λειτουργία της πρωτοβάθμιας και στον τομέα της δημόσιας υγείας και στον τομέα της ψυχικής υγείας στη χώρα μας. Είμαστε διατεθειμένοι και αποφασισμένοι να τις προχωρήσουμε.

Νομίζω ότι πραγματικά η μεγάλη πρόκληση αυτής της περιόδου είναι να υπάρξει μια επένδυση στο ανθρώπινο δυναμικό στο σύστημα υγείας, σε ένα καλά εκπαιδευμένο και αξιοκρατικά επιλεγμένο ανθρώπινο δυναμικό, για να αντιστρέψουμε και το ρεύμα μετανάστευσης ιατρικού και υγειονομικού δυναμικού προς το εξωτερικό. Αυτή είναι η μεγάλη πρόκληση της επόμενης περιόδου.

Θεωρούμε ότι ο τομέας της δημόσιας περίθαλψης, όπως και γενικότερα ο τομέας του κοινωνικού κράτους, είναι ένας προνομιακός χώρος γι’ αυτήν την Κυβέρνηση, για να δώσει ένα σήμα κοινωνικών αντισταθμισμάτων απέναντι σε μια επιβάρυνση που προκαλεί η συμφωνία και τα μέτρα.

Είμαστε σε συνεννόηση με τις επιστημονικές εταιρείες των εντατικολόγων και θα συγκροτήσουμε άμεσα μια ομάδα εργασίας για να συζητήσουμε αλλαγές και αναμορφώσεις σε όλο το σύστημα, από την πρόσβαση του επείγοντος περιστατικού στο ΤΕΠ μέχρι τη διεκπεραίωσή του στη μονάδα εντατικής θεραπείας αλλά και την αποθεραπεία μετά απ’ αυτήν.

Είναι πολύ κρίσιμο αυτό το κομμάτι της διαχείρισης αυτών των περιστατικών. Θέλουμε, λοιπόν, ειδικά με μία προσπάθεια που θα κάνουμε στοχευμένη, να ενισχυθούν και τα ΤΕΠ με ειδικευμένο προσωπικό. Προοπτικά ο στόχος είναι να λειτουργήσει σε κυκλικό ωράριο, έτσι ώστε να αυξήσουμε τα στάνταρντς ασφαλείας στην πρώτη γραμμή του συστήματος. Κάνουμε όλες αυτές τις παρεμβάσεις με τελικό στόχο αναβαθμισμένες υπηρεσίες προς τον πολίτη.

Η υπηρεσία που προσφέρουν οι μονάδες εντατικής θεραπείας νομίζω ότι δεν αμφισβητείται από κανέναν.

Όσον αφορά τα κριτήρια, γιατί αναφερθήκατε στα κριτήρια, εμείς δεν κάνουμε διορισμούς, κύριε Μπαργιώτα, με τη γνωστή και ξεπερασμένη πελατειακή λογική. Εμείς, ως Υπουργείο Υγείας, ζητήσαμε από τις διοικήσεις των ΥΠΕ να αξιολογήσουν τις προτεραιότητες που έθεσαν τα νοσοκομεία της χώρας, να τις φιλτράρουν, να τις ιεραρχήσουν και με βάση αυτές τις κατανομές κάναμε την τελική προκήρυξη των θέσεων.

Έτσι θα γίνει και η επόμενη προκήρυξη. Θα θέσουμε τους στόχους. Θα πούμε ποια είναι τα τμήματα και οι κλινικές που πρέπει να ενισχυθούν. Σήμερα, για παράδειγμα, υπάρχει πολύ σοβαρό θέμα στα περισσότερα χειρουργεία λόγω έλλειψης αναισθησιολόγων. Άρα, είναι μία ειδικότητα που πρέπει ειδικά να στηριχθεί.

Αυτές τις αξιολογήσεις θα κάνουμε και στη συνέχεια οι διοικητές των ΥΠΕ θα συνομιλήσουν και με τις διοικήσεις και με τα επιστημονικά συμβούλια και με τα σωματεία, βεβαίως -γιατί και τα σωματεία πρέπει να μας λένε την άποψή τους- είτε των γιατρών είτε των υπολοίπων εργαζομένων, για να κάνουμε μία κατανομή ανθρώπινου δυναμικού, που να υπηρετεί ένα αίσθημα δικαίου και δημοκρατικής κατανομής των περιορισμένων ανθρώπινων και υλικών πόρων που υπάρχουν σήμερα στη χώρα μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 19.38΄ λύεται η συνεδρίαση για την Τετάρτη 4 Νοεμβρίου 2015 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**